**ՆԱԽԱԳԻԾ**

**ՀԱՅԱUՏԱՆԻ ՀԱՆՐԱՊԵՏՈՒԹՅԱՆ OՐԵՆՔԸ**

**ԵՐԵԽԱՅԻ ԻՐԱՎՈՒՆՔՆԵՐԻ ՄԱՍԻՆ**

**ԳԼՈՒԽ I.**

**ԸՆԴՀԱՆՈՒՐ ԴՐՈՒՅԹՆԵՐ**

**ՀՈԴՎԱԾ 1. ՕՐԵՆՔԻ ԿԱՐԳԱՎՈՐՄԱՆ ԱՌԱՐԿԱՆ ԵՎ ՆՊԱՏԱԿԸ**

1. Սույն օրենքով սահմանվում են երեխայի իրավունքները, դրանց իրականացման համար անհրաժեշտ կազմակերպական, իրավական հիմքերը և օրենսդրական երաշխիքները,երեխայի իրավունքների պաշտպանության ոլորտում պետական քաղաքականության հիմնական նպատակները, սկզբունքները, երեխայի իրավունքների պաշտպանության ոլորտում պետական և տեղական ինքնակառավարման մարմինների, իրավաբանական և ֆիզիկական անձանց պարտականությունները, կարգավորվում են երեխայի իրավունքների պաշտպանության համակարգի գործունեության, երեխայի իրավունքների իրականացման, երեխայի իրավունքների և օրինական շահերի պաշտպանության հետ կապված այլ հարաբերություններ:

2. Սույն օրենքի նպատակն է Հայաստանի Հանրապետության Սահմանադրությամբ երաշխավորված, ինչպես նաև միջազգային իրավունքի համընդհանուր ճանաչում գտած սկզբունքներին և նորմերին, Հայաստանի Հանրապետության միջազգային պայմանագրերին համապատասխան՝ երեխայի իրավունքների իրականացման, երեխայի իրավունքների և օրինական շահերի պաշտպանության, ինչպես նաև երեխայի բարեկեցությանը, նրա անհատականության լիակատար և բազմակողմանի զարգացմանը միտված բարենպաստ պայմանների ստեղծման համար անհրաժեշտ կազմակերպական և իրավական հիմքերի ամրագրումը, երեխայի իրավունքների պաշտպանության համակարգի գործունեության արդյունավետության համար անհրաժեշտ երաշխիքների սահմանումը:

**ՀՈԴՎԱԾ 2. ՕՐԵՆՔՈՒՄ ՕԳՏԱԳՈՐԾՎՈՂ ՀԻՄՆԱԿԱՆ ՀԱՍԿԱՑՈՒԹՅՈՒՆՆԵՐԸ**

1. Սույն oրենքում oգտագործվում են հետևյալ հիմնական հասկացությունները`

1) երեխա՝ 18 տարին չլրացած յուրաքանչյուր ոք, բացառությամբ այն դեպքերի, երբ նա օրենքով սահմանված դեպքերում և կարգով լրիվ ծավալով գործունակություն է ձեռք բերում կամ լրիվ գործունակ է ճանաչվում ավելի վաղ.

2) երեխայի իրավունքների պաշտպանության ոլորտում պետական քաղաքականության համալիր ծրագիր (այսուհետ՝ համալիր ծրագիր)՝ փաստաթուղթ, որին համապատասխան իրականացվում է երեխայի իրավունքների պաշտպանության ոլորտում պետական քաղաքականությունը.

3) երեխայի իրավունքների պաշտպանության ոլորտում պետական քաղաքականության տարեկան ծրագիր (այսուհետ՝ տարեկան ծրագիր)՝ համալիր ծրագրի շրջանակներում, երեխայի իրավունքների պաշտպանության ոլորտում իրականացվող ամենամյա միջոցառումների, ծրագրերի, գործողությունների ամբողջությունը ներառող փաստաթուղթ.

4) սոցիալական կարիք՝ ըստ «Սոցիալական աջակցության մասին» Հայաստանի Հանրապետության օրենքի.

5) կյանքի դժվարին իրավիճակ՝ ըստ «Սոցիալական աջակցության մասին» Հայաստանի Հանրապետության օրենքի.

6) բռնություն՝ երեխայի ֆիզիկական և (կամ) հոգեկան և (կամ) սեռական անձեռնմխելիության դեմ ուղղված արարք կամ դրա սպառնալիք, և (կամ) երեխայի անտեսումը.

7) ֆիզիկական բռնություն՝ երեխային ծեծելը, կամ այլ բռնի գործողություններ կատարելը և (կամ) խոշտանգելը և(կամ) մարմնական վնասվածք հասցնելը և (կամ) մարմնական պատժի ենթարկելը.

8) հոգեբանական բռնություն՝ երեխայի հանդեպ հուզական և հոգեբանական դիտավորյալ ներգործությունը և (կամ) իր զարգացման համար անհրաժեշտ կապվածությունից և հուզական կապերից զրկելը, և (կամ) ոչ մարմնական պատիժը, որոնք կարող են խոչընդոտել կամ խաթարել երեխայի հոգեկան, մտավոր և վարքային զարգացմանը, ինչպես նաև երեխայի նկատմամբ քամահրական և (կամ) մարդկային արժանապատվությունը նսեմացնող վերաբերմունքը և (կամ) վիրավորանքը կամ ցանկացած տեսակի բռնության սպառնալիքը.

9) սեռական բռնություն՝ երեխայի սեռական անձեռնմխելիության և սեռական ազատության դեմ ուղղված արարք.

10) երեխայի անտեսում՝ երեխայի կենսապահովման համար հիմնական պահանջմունքներից կամ տնտեսական միջոցներից դիտավորությամբ կամ անփութությամբ զրկելը, որի հետևանքով երեխան հայտնվում է կյանքի և զարգացման համար վտանգավոր ու անպաշտպան իրավիճակում.

11) ընտանիք՝ միևնույն բնակության վայրում փաստացի բնակվող անձանց ամուսնական, ազգակցական և (կամ) որդեգրման, խնամիական կապերի վրա հիմնված փոքր սոցիալական խումբ, որի անդամները վարում են ընդհանուր տնտեսություն, ունեն ընդհանուր բյուջե, ընդհանուր շահեր, կապված են փոխօգնության, բարոյական ու իրավական փոխադարձ պատասխանատվության հիմունքներով, ամուսնությունից կամ ազգակցությունից կամ որդեգրումից բխող՝ գույքային և անձնական ոչ գույքային իրավունքներով և պարտականություններով.

12) կենսաբանական ընտանիք՝ այն ընտանիքը, որը բաղկացած է երեխայի կենսաբանական ծնողներից կամ նրանցից մեկից (տղամարդը կամ կինը, որոնց սեռաբջջից է ձևավորվել սաղմը (ապագա երեխան), և որոնց գենոտիպի կրողը նրանց երեխան է) և (կամ) երեխայի կենսաբանական ծնողների կամ նրանցից մեկի հորից, մորից (երեխայի պապից, տատից), զավակներից (երեխայի հարազատ և համահայր կամ համամայր եղբայրներից, քույրերից), հարազատ և համահայր կամ համամայր եղբորից և (կամ) քրոջից, նրանց ամուսիններից (երեխայի հորեղբորից, հորաքրոջից, մորեղբորից, մորաքրոջից, նրանց ամուսիններից).

13) խնամատար ընտանիք՝ ըստ Հայաստանի Հանրապետության ընտանեկան օրենսգրքի.

14) առանց ծնողական խնամքի մնացած երեխա՝ ըստ «Առանց ծնողական խնամքի մնացած երեխաների սոցիալական պաշտպանության մասին» Հայաստանի Հանրապետության օրենքի.

15) այլընտրանքային խնամք՝ կենսաբանական ընտանիքից դուրս երեխայի խնամքի կազմակերպման բոլոր հնարավոր տեսակները, այդ թվում՝ որդեգրումը, խնամակալությունը և հոգաբարձությունը, խնամատարությունը (երեխայի խնամքի և դաստիարակության ժամանակավոր կազմակերպումը խնամատար ընտանիքի որևէ տեսակի միջոցով), երեխայի խնամքը սոցիալական հոգածության ցերեկային կենտրոնում, բնակչության սոցիալական պաշտպանության հաստատություններում:

**ՀՈԴՎԱԾ 3. ՕՐԵՆՔԻ ԳՈՐԾՈՂՈՒԹՅԱՆ ՈԼՈՐՏԸ**

1. Սույն օրենքի գործողությունը տարածվում է Հայաստանի Հանրապետության քաղաքացի հանդիսացող երեխաների վրա՝ անկախ նրանց գտնվելու և բնակվելու վայրից, ինչպես նաև Հայաստանի Հանրապետության տարածքում գտնվող բոլոր երեխաների (այդ թվում՝ Հայաստանի Հանրապետությունում բնակության իրավունք (կացության կարգավիճակ) ունեցող և բնակվող օտարերկրյա քաղաքացի հանդիսացող կամ քաղաքացիություն չունեցող երեխայի, փախuտականի կարգավիճակ ունեցող կամ ապաստան հայցող երեխայի, իր քաղաքացիության կամ նախկին մշտական բնակության երկիրը ռասայական, կրոնական, ազգային, սոցիալական որոշակի խմբի պատկանելության կամ քաղաքական հայացքների համար հետապնդման ենթարկվելու հիմնավոր երկյուղի հետևանքով կամ համատարած բռնության, արտաքին հարձակման, ներքին հակամարտությունների, մարդու իրավունքների զանգվածային խախտումների կամ հասարակական կարգը խախտող այլ լուրջ իրադարձությունների պատճառով ստիպողաբար լքած երեխայի, անօրինական ճանապարհով տեղափոխված կամ պահվող երեխայի) վրա, եթե այլ բան սահմանված չէ Հայաստանի Հանրապետության Սահմանադրությամբ կամ Հայաստանի Հանրապետության վավերացրած միջազգային պայմանագրերով կամ սույն օրենքով և Հայաստանի Հանրապետության այլ օրենքներով:

**ՀՈԴՎԱԾ 4. ԵՐԵԽԱՅԻ ԻՐԱՎՈՒՆՔՆԵՐԻ ՄԱՍԻՆ ՀԱՅԱՍՏԱՆԻ ՀԱՆՐԱՊԵՏՈՒԹՅԱՆ ՕՐԵՆՍԴՐՈՒԹՅՈՒՆԸ**

1. Հայաստանի Հանրապետությունում երեխայի իրավունքների պաշտպանության հետ կապված հարաբերությունները կարգավորվում են Հայաստանի Հանրապետության Սահմանադրությամբ, Հայաստանի Հանրապետության միջազգային պայմանագրերով, սույն օրենքով և այլ իրավական ակտերով:

2. Եթե Հայաստանի Հանրապետության վավերացրած միջազգային պայմանագրերով սահմանված են այլ նորմեր, քան նախատեսված են սույն օրենքով, ապա կիրառվում են Հայաստանի Հանրապետության վավերացրած միջազգային պայմանագրերի նորմերը:

**ԳԼՈՒԽ II.**

**ԵՐԵԽԱՅԻ ԻՐԱՎՈՒՆՔՆԵՐԻ ՊԱՇՏՊԱՆՈՒԹՅԱՆ ՀԱՄԱԿԱՐԳԸ: ԵՐԵԽԱՅԻ ԻՐԱՎՈՒՆՔՆԵՐԻ ՊԱՇՏՊԱՆՈՒԹՅԱՆ ՈԼՈՐՏՈՒՄ ՊԵՏԱԿԱՆ ՔԱՂԱՔԱԿԱՆՈՒԹՅՈՒՆԸ**

**ՀՈԴՎԱԾ 5. ՊԵՏՈՒԹՅՈՒՆԸ ԵՎ ԵՐԵԽԱՆ**

1.Պետությունը ելնում է հասարակության մեջ երեխային լիարժեք կյանքի նախապատրաստման, նրա մեջ հասարակական և ստեղծագործական ակտիվության զարգացման, բարձր բարոյական հատկանիշների, հայրենասիրության, խաղաղության, արժանապատվության, ազատության, հավասարության և համամարդկային այլ արժեքների հիման վրա, որպես քաղաքացու դաստիարակման առաջնահերթության սկզբունքներից:

2. Պետությունը երաշխավորում է երեխայի իրավունքների առաջնային պաշտպանությունը:

3. Պետությունն ապահովում է երեխայի հիմնական իրավունքների և ազատությունների պաշտպանությունը և աջակցում է դրանց լիակատար իրականացմանը՝ Հայաստանի Հանրապետության Սահմանադրությանը և Հայաստանի Հանրապետության օրենքներին համապատասխան:

4. Երեխան գտնվում է պետության հովանավորության և պաշտպանության ներքո: Հայաստանի Հանրապետության քաղաքացի հանդիսացող երեխան, Հայաստանի Հանրապետության սահմաններից դուրս, միջազգային իրավունքի հիման վրա, Հայաստանի Հանրապետության պաշտպանության ներքո է:

**ՀՈԴՎԱԾ 6. ԵՐԵԽԱՅԻ ԻՐԱՎՈՒՆՔՆԵՐԻ ՊԱՇՏՊԱՆՈՒԹՅԱՆ ՀԱՄԱԿԱՐԳԸ**

1. Երեխայի իրավունքների պաշտպանության համակարգը Հայաստանի Հանրապետության գործադիր իշխանության հանրապետական և տարածքային կառավարման մարմինների, տեղական ինքնակառավարման մարմինների, «Սոցիալական աջակցության մասին» Հայաստանի Հանրապետության օրենքի 2-րդ հոդվածի 1-ին մասով սահմանված՝ սոցիալական ծառայություններ տրամադրող կազմակերպությունների, Հայաստանի Հանրապետության օրենքներին համապատասխան՝ երեխայի իրավունքների և օրինական շահերի պաշտպանությունն իրականացնող ֆիզիկական անձանց (ծնողների կամ այլ օրինական ներկայացուցիչների) և նրանց կողմից երեխայի իրավունքների պաշտպանության ապահովման շրջանակներում իրականացվող գործառույթների (լիազորությունների) ամբողջություն է:

2. Երեխայի իրավունքների պաշտպանության համակարգն ուղղված է վարչական, կազմակերպչական, մարդկային, նյութական, տեղեկատվական և այլ ռեսուրսների լիարժեք, արդյունավետ, նպատակային օգտագործման և համագործակցության միջոցով ապահովել երեխայի իրավունքների և օրինական շահերի պաշտպանությունը, նպաստել ե**րեխայի իրավունքների** պաշտպանության ոլորտում պետական քաղաքականության հիմնական նպատակների իրականացմանը:

3. Երեխայի իրավունքների պաշտպանության համակարգի հիմնական բաղադրիչներն են՝

1) սոցիալական աջակցության բնագավառում Հայաստանի Հանրապետության կառավարության լիազորած պետական կառավարման մարմինը.

2) Հայաստանի Հանրապետության արդարադատության նախարարությունը.

3) Հայաստանի Հանրապետության ոստիկանությունը.

4) կրթության և գիտության բնագավառներում Հայաստանի Հանրապետության կառավարության լիազորած պետական կառավարման մարմինը.

5) Հայաստանի Հանրապետության մարդու իրավունքների պաշտպանը.

6) Հայաստանի Հանրապետության գործադիր իշխանության տարածքային կառավարման մարմինները.

7) տեղական ինքնակառավարման մարմինները, որպես խնամակալության և հոգաբարձության մարմիններ և խնամակալության և հոգաբարձության մարմիններին կից ստեղծված խնամակալության և հոգաբարձության հանձնաժողովները.

8) սույն օրենքի 8-րդ հոդվածով սահմանված՝ երեխաների իրավունքների պաշտպանության ազգային հանձնաժողովը (այսուհետ՝ Ազգային հանձնաժողով).

9) «Սոցիալական աջակցության մասին» Հայաստանի Հանրապետության օրենքի 13-րդ հոդվածին համապատասխան՝ երեխաներին խնամք տրամադրող կազմակերպությունները.

10) «Սոցիալական աջակցության մասին» Հայաստանի Հանրապետության օրենքով սահմանված՝

ա. սոցիալական համագործակցության համաձայնագրի կողմերը (աջակցող ցանցը),

բ. միջգերատեսչական սոցիալական համագործակցության կողմերը.

11) սույն օրենքի 56-րդ հոդվածով սահմանված տեղեկատվական շտեմարանը:

4. Երեխայի իրավունքների պաշտպանության համակարգը գործում է համայնքային, տարածքային և հանրապետական մակարդակներում:

5. Համայնքային մակարդակում երեխայի իրավունքների պաշտպանության համակարգի գործունեությունն ապահովում են խնամակալության և հոգաբարձության մարմինները և դրանց կից ստեղծված խնամակալության և հոգաբարձության հանձնաժողովները, որոնք համայնքներում իրականացնում են երեխայի իրավունքների և օրինական շահերի պաշտպանությանն ուղղված՝ Հայաստանի Հանրապետության օրենսդրությամբ իրենց վերապահված գործառույթները և համայնքներում հանդիսանում են երեխայի իրավունքների պաշտպանության ոլորտի պատասխանատու մարմին :

6. Տարածքային մակարդակում երեխայի իրավունքների պաշտպանության համակարգի գործունեությունն ապահովում են Հայաստանի Հանրապետության գործադիր իշխանության տարածքային կառավարման մարմինները, որոնք մարզերում իրականացնում են երեխայի իրավունքների և օրինական շահերի պաշտպանությանն ուղղված՝ Հայաստանի Հանրապետության օրենսդրությամբ իրենց վերապահված գործառույթները և մարզերում հանդիսանում են երեխայի իրավունքների պաշտպանության ոլորտի պատասխանատու մարմին :

7. Հանրապետական մակարդակում երեխայի իրավունքների պաշտպանության համակարգի գործունեությունն ապահովում է Ազգային հանձնաժողովը՝ սույն օրենքին և իր աշխատակարգին համապատասխան: Հանրապետական մակարդակում երեխայի իրավունքների պաշտպանության ոլորտի պատասխանատու մարմիններ են հանդիսանում սույն հոդվածի 3-րդ մասի 1-4-րդ կետերով սահմանված գործադիր իշխանության հանրապետական կառավարման մարմինները:

8. Համայնքային և տարածքային մակարդակներում երեխայի իրավունքների պաշտպանության համակարգի գործունեության նկատմամբ հսկողությունն իրականացվում է Ազգային հանձնաժողովի կողմից:

**ՀՈԴՎԱԾ 7. ԵՐԵԽԱՅԻ ԻՐԱՎՈՒՆՔՆԵՐԻ ՊԱՇՏՊԱՆՈՒԹՅԱՆ** **ՀԱՄԱԿԱՐԳԻ ՖԻՆԱՆՍԱՎՈՐՄԱՆ ԱՂԲՅՈՒՐՆԵՐԸ**

1. Երեխայի իրավունքների պաշտպանության համակարգի ֆինանսավորումն իրականացվում է՝

1) պետական բյուջեի միջոցներից.

2) համայնքի բյուջեի միջոցներից.

3) իրավաբանական և ֆիզիկական անձանց հատկացրած միջոցներից.

4) Հայաստանի Հանրապետության օրենսդրությամբ չարգելված այլ միջոցների հաշվին:

**ՀՈԴՎԱԾ 8. ԱԶԳԱՅԻՆ ՀԱՆՁՆԱԺՈՂՈՎԸ**

1. Ազգային հանձնաժողովը ստեղծվում է երեխայի իրավունքների պաշտպանության ոլորտում պետական քաղաքականությանն աջակցելու, հանրապետական մակարդակում երեխայի իրավունքների պաշտպանության համակարգի գործունեության ապահովման նպատակով: Ազգային հանձնաժողովը խորհրդակցական մարմին է և գործում է հասարակական հիմունքներով՝ սույն օրենքին և իր աշխատակարգին համապատասխան:

2. Ազգային հանձնաժողովի անհատական կազմը և աշխատակարգը հաստատում է Հայաստանի Հանրապետության վարչապետը՝ սոցիալական աջակցության բնագավառում Հայաստանի Հանրապետության կառավարության լիազորած պետական կառավարման մարմնի ներկայացմամբ: Ազգային հանձնաժողովի կազմում ընդգրկվում են Հայաստանի Հանրապետության գործադիր իշխանության հանրապետական կառավարման մարմինների (այսուհետ՝ պետական կառավարման մարմիններ) ներկայացուցիչները, ինչպես նաև Հայաստանի Հանրապետության գործադիր իշխանության տարածքային կառավարման բոլոր մարմինների (այսուհետ՝ տարածքային կառավարման մարմիններ) և երեխայի իրավունքների և օրինական շահերի պաշտպանության հիմնահարցերով զբաղվող ոչ առևտրային կազմակերպությունների (հասարակական միավորումների, հիմնադրամների, այսուհետ՝ հասարակական կազմակերպություն) ներկայացուցիչները (համաձայնությամբ)՝ հավասար քանակով ներկայացուցչության սկզբունքով: Ազգային հանձնաժողովի կազմում, իրենց համաձայնությամբ կարող են ընդգրկվել նաև Հայաստանի Հանրապետության Ազգային ժողովի պատգամավորները, Հայաստանի Հանրապետության մարդու իրավունքների պաշտպանը (կամ Հայաստանի Հանրապետության մարդու իրավունքների պաշտպանի աշխատակազմի ներկայացուցիչը) և Երևանի քաղաքապետը (կամ Երևանի քաղաքապետարանի ներկայացուցիչը):

3. Ազգային հանձնաժողովի խնդիրներն են՝

1) երեխայի իրավունքների պաշտպանության ոլորտի պատասխանատու մարմինների գործունեության համակարգմանն աջակցելը.

2) երեխայի իրավունքների պաշտպանության ոլորտում պետական քաղաքականության ու ռազմավարական ծրագրերի իրականացման և մշակման ապահովմանն աջակցելը.

3) երեխայի իրավունքների և շահերի պաշտպանության ընթացքում ծագած խնդիրները վերլուծելը և դրանց լուծմանն ուղղված առաջարկություններ մշակելը.

4) կյանքի դժվարին իրավիճակում հայտնված երեխաների հիմնախնդիրների լուծմանն աջակցելը.

5) երեխայի իրավունքների և շահերի պաշտպանությունն իրականացնող պետական կառավարման մարմինների, տարածքային կառավարման մարմինների, տեղական ինքնակառավարման մարմինների, երեխաների խնամք և պաշտպանություն իրականացնող հաստատությունների (անկախ կազմակերպական իրավական ձևից) և այլ կազմակերպությունների համագործակցությանն աջակցելը:

4. Ազգային հանձնաժողովն իր առջև դրված խնդիրների լուծման համար, իր աշխատակարգով սահմանված կարգով`

1) քննարկում է համալիր և տարեկան ծրագրերի նախագծերը և դրանց վերաբերյալ իր գրավոր դիրքորոշումները ներկայացնում սոցիալական աջակցության բնագավառում Հայաստանի Հանրապետության կառավարության լիազորած մարմնին.

2) ուսումնասիրում է տարեկան ծրագրի կատարման մասին հաշվետվությունը և դրա վերաբերյալ սոցիալական աջակցության բնագավառում Հայաստանի Հանրապետության կառավարության լիազորած մարմնին ներկայացնում իր առաջարկությունները.

3) քննարկում է երեխաների պաշտպանության պետական ռազմավարական ծրագրերը.

4) ապահովում է երեխաների պաշտպանության պետական ռազմավարական ծրագրերի նկատմամբ մշտադիտարկման (այսուհետ՝ մոնիթորինգ) իրականացումը՝ Ազգային հանձնաժողովին կից ստեղծելով մոնիթորինգի աշխատանքային խումբ, քննարկում և հաստատում է մոնիթորինգի աշխատանքային խմբի տարեկան աշխատանքային պլանը և հաշվետվությունները, անհրաժեշտության դեպքում առաջարկություններ է ներկայացնում շահագրգիռ մարմիններին.

5) պետական կառավարման մարմիններից, տարածքային կառավարման մարմիններից, տեղական ինքնակառավարման մարմիններից, ինչպես նաև պետական, համայնքային, հասարակական կամ բարեգործական կազմակերպության ղեկավարից ըստ անհրաժեշտության ստանում է պարզաբանումներ երեխայի իրավունքների վերաբերյալ ընդունված որևէ որոշման, տեղ գտած գործելակերպի կամ անգործության, զանգվածային լրատվության միջոցներում տարածված տեղեկատվության վերաբերյալ, ինչպես նաև Հայաստանի Հանրապետության կառավարության որոշմամբ սահմանված դեպքում քննարկում է խնամակալության և հոգաբարձության մարմինների կողմից ներկայացված՝ համայնքներում երեխաների իրավունքների և շահերի պաշտպանության վիճակի մոնիթորինգի դիտարկման արդյունքները.

6) ընդունում է հայտարարություն երեխայի իրավունքների հետ կապված՝ հանրային հնչեղություն ստացած հարցի վերաբերյալ.

7) քննարկում և առաջարկություն է ներկայացնում տարածքային կառավարման մարմինների և Երևանի քաղաքապետարանի՝ երեխաների իրավունքների պաշտպանության հարցերով զբաղվող ստորաբաժանումների գործունեությանն ուղղված քաղաքացիների դիմումների և բողոքների վերաբերյալ` բացառությամբ Հայաստանի Հանրապետության օրենսդրությամբ սահմանված դեպքերի.

8) երեխայի լավագույն շահերից չբխող որոշման ընդունման կամ գործելակերպի կամ անգործության դեպքում, ըստ վերադասության, առաջարկություն է ներկայացնում դրանց համար պատասխանատու պաշտոնատար անձանց պատասխանատվության ենթարկելու վերաբերյալ.

9) ուսումնասիրում է երեխաների մոտ հակասոցիալական վարքի առաջացմանը և դրսևորմանը նպաստող գործոնները, ներկայացնում դրանց նվազեցմանը և (կամ) վերացմանն ուղղված առաջարկություններ.

10) ներկայացնում է առաջարկություններ երեխաների շրջանում իրավախախտումների կանխարգելմանն ուղղված աշխատանքների վերաբերյալ.

11) ներկայացնում է առաջարկություններ երեխաների իրավունքների իրականացմանը խոչընդոտող գործոնների վերացման վերաբերյալ.

12) հայտնում է դիրքորոշում միջազգային և (կամ) հասարակական կազմակերպության կողմից իրականացվող որևէ կոնկրետ ծրագրի բովանդակության վերաբերյալ, եթե առկա են մտահոգություններ իրականացվող ծրագրի բովանդակության և (կամ) իրականացվող գործողությունների վերաբերյալ.

13) քննարկում է երեխայի իրավունքների պաշտպանության ոլորտում Հայաստանի Հանրապետության ստանձնած միջազգային պարտավորությունների կատարման ընթացքը և ներկայացնում առաջարկություններ դրանց արդյունավետ իրականացման համար.

14) քննարկում է երեխայի իրավունքների պաշտպանության ոլորտը կարգավորող նորմատիվ իրավական ակտերի նախագծերը և դրանց մասին տալիս եզրակացություն.

15) ուսումնասիրում և վերլուծում է երեխայի իրավունքների խախտման պատճառներն ու ներկայացնում առաջարկություն Հայաստանի Հանրապետության օրենսդրության մեջ անհրաժեշտ փոփոխություններ կատարելու վերաբերյալ.

16) քննարկում է տարածքային կառավարման մարմինների և Երևանի քաղաքապետարանի՝ երեխաների իրավունքների պաշտպանության հարցերով զբաղվող ստորաբաժանման համապատասխան հաշվետվությունները և, ըստ անհրաժեշտության, ներկայացնում առաջարկություններ.

17) առաջարկություններ է ներկայացնում կյանքի դժվարին իրավիճակում հայտնված երեխաների իրավունքների պաշտպանության ծրագրերի իրականացման վերաբերյալ.

18) աջակցում է տարածքային կառավարման մարմինների և Երևանի քաղաքապետարանի՝ երեխաների իրավունքների պաշտպանության հարցերով զբաղվող աշխատողների, ինչպես նաև երեխաներին խնամք տրամադրող կազմակերպությունների աշխատողների վերապատրաստման գործընթացին.

19) համագործակցում է պետական կառավարման մարմինների, տարածքային կառավարման մարմինների և տեղական ինքնակառավարման մարմինների, «Սոցիալական աջակցության մասին» Հայաստանի Հանրապետության օրենքի 2-րդ հոդվածի 1-ին մասով սահմանված՝ սոցիալական ծառայություններ տրամադրող կազմակերպությունների, երեխայի իրավունքների և օրինական շահերի պաշտպանության հիմնահարցերով զբաղվող հասարակական կազմակերպությունների հետ, աջակցում է այդ մարմինների և կազմակերպությունների միջև փոխգործակցության ամրապնդմանը.

20) համակարգում և մոնիթորինգի է ենթարկում սույն հոդվածի 5-րդ մասով սահմանված հանձնաժողովների աշխատանքները՝ այդ հանձնաժողովների կատարած աշխատանքների մասին հաղորդումների քննարկումների ձևով.

21) իրականացնում է սույն օրենքով և այլ նորմատիվ իրավական ակտերով իրեն վերապահված այլ գործառույթներ:

5. Ազգային հանձնաժողովի աշխատանքներն արդյունավետ կազմակերպելու, Երևան քաղաքում և Հայաստանի Հանրապետության մարզերում երեխայի իրավունքների պաշտպանության ոլորտում պետական քաղաքականությանն աջակցելու նպատակով ստեղծվում են նաև երեխաների իրավունքների պաշտպանության հարցերով զբաղվող Երևան քաղաքի և մարզային հանձնաժողովներ (այսուհետ` Հանձնաժողովներ), որոնք խորհրդակցական մարմիններ են և գործում են հասարակական հիմունքներով՝ սույն օրենքին և իրենց աշխատակարգին համապատասխան: Հանձնաժողովների անհատական կազմերը և աշխատակարգերը սահմանվում են Հայաստանի Հանրապետության մարզպետների, իսկ Երևանում՝ Երևանի քաղաքապետի կողմից: Հանձնաժողովների կազմում ընդգրկվում են տեղական ինքնակառավարման մարմինների և երեխայի իրավունքների և օրինական շահերի պաշտպանության հիմնահարցերով զբաղվող հասարակական կազմակերպությունների ներկայացուցիչները (համաձայնությամբ)՝ հավասար քանակով ներկայացուցչության սկզբունքով: Հանձնաժողովների նիստերին կարող են հրավիրվել շահագրգիռ այլ կազմակերպություններ կամ անձինք:

**ՀՈԴՎԱԾ 9. ԵՐԵԽԱՅԻ ԻՐԱՎՈՒՆՔՆԵՐԻ ՊԱՇՏՊԱՆՈՒԹՅԱՆ ՈԼՈՐՏՈՒՄ ՊԵՏԱԿԱՆ ՔԱՂԱՔԱԿԱՆՈՒԹՅԱՆ ՀԻՄՆԱԿԱՆ ՆՊԱՏԱԿՆԵՐԸ**

**1. Երեխայի իրավունքների** պաշտպանության ոլորտում պետական քաղաքականության հիմնական նպատակներն են՝

1) Հայաստանի Հանրապետության Սահմանադրությամբ երաշխավորված՝ երեխայի իրավունքների իրականացման և օրինական շահերի պաշտպանության համար անհրաժեշտ պայմանների ապահովումը,

2) երեխայի հիմնական իրավունքների և դրանց իրականացման երաշխիքների սահմանումը,

3) երեխայի իրավունքների պաշտպանության համակարգի արդյունավետ գործունեության ապահովումը,

4) երեխայի անհատականության լիակատար և բազմակողմանի զարգացման համար բարենպաստ պայմանների ստեղծումը,

5) երեխայի նկատմամբ խտրականության կիրառումը բացառելը,

6) երեխայի կյանքի որակի բարելավումը,

7) երեխայի ֆիզիկական, մտավոր, հոգեբանական, հոգևոր և բարոյական զարգացմանը նպաստելը, նրա մոտ հայրենասիրության և քաղաքացիական ինքնագիտակցության ձևավորումը, հասարակության մեջ երեխային լիարժեք կյանքի նախապատրաստումը,

8) երեխայի մոտ Հայաստանի Հանրապետության և իր ժողովրդի պատմության, ավանդույթների, լեզվի, մշակույթի, հոգևոր արժեքների, ազգային ինքնության պահպանման ինքնագիտակցության ձևավորումը և դրանց հանդեպ հարգանքի սերմանումը,

9)  երեխաների շրջանում հաշմանդամության կանխարգելման, բուժման, հաշմանդամություն ունեցող երեխայի առողջության վերականգնման ծրագրերի իրականացումը,

10) երեխայի ֆիզիկական, մտավոր, հոգեբանական, հոգևոր և բարոյական զարգացման վրա բացասաբար ազդող գործոններից երեխայի պաշտպանության համար անհրաժեշտ իրավական և կազմակերպական հիմքերի ստեղծումը և դրանց շարունակական կատարելագործումը:

2. Երեխայի իրավունքների պաշտպանության պետական քաղաքականությունն իրականացվում է հետևյալ հիմնական սկզբունքների հիման վրա.

1) երեխայի իրավունքների օրենսդրական ապահովումը, երեխայի իրավունքների և օրինական շահերի պաշտպանության հետ կապված հարաբերությունները կարգավորող իրավական ակտերի կատարելագործումը, դրանց համապատասխանեցումը միջազգային իրավունքի՝ այդ ոլորտին վերաբերող համապատասխան նորմերին.

2) պետության կողմից ընտանիքի, մայրության և մանկության հատուկ պաշտպանությունը և հովանավորությունը.

3) կենսաբանական ընտանիքում ապրելու և դաստիարակվելու երեխայի իրավունքի իրականացման ապահովումը, երեխայի խնամքը կենսաբանական ընտանիքում կազմակերպելու ջանքերի առաջնահերթությունը, իսկ դրանց անհնարինության դեպքում՝ երեխայի խնամքը ընտանեկան տիպի որևէ տեսակի (որդեգրում, խնամակալի կամ հոգաբարձուի նշանակում, խնամատար ընտանիքում խնամքի և դաստիարակության կազմակերպում) միջոցով կազմակերպելու նախապատվությունը.

4) կյանքի դժվարին իրավիճակում հայտնված երեխայի անհատական կարիքներին ու լավագույն շահերին առավելագույն համապատասխանող այլընտրանքային խնամքի տրամադրումը՝ միայն երեխայի կարիքների համակողմանի գնահատման, ինչպես նաև այլընտրանքային խնամքի տարբեր տեսակներից յուրաքանչյուրի հնարավորության ուսումնասիրության ու վերլուծության հիման վրա.

5) Հայաստանի Հանրապետության օրենքներով սահմանված դեպքերում և կարգով ընտանիքին աջակցության տրամադրումը՝ ընտանիքում երեխայի լիարժեք խնամքը, դաստիարակությունը, բարեկեցությունը, հանգիստը, առողջության պահպանումը, երեխայի իրավունքների և օրինական շահերի պաշտպանությունը, հասարակության մեջ երեխային լիարժեք կյանքի նախապատրաստումն ապահովելու նպատակով.

6) երեխային, միայն սոցիալ-տնտեսական անբարենպաստ պայմաններով պայմանավորված՝ իր կենսաբանական ընտանիքից երկարաժամկետ բաժանելու և այլընտրանքային խնամք տրամադրելու գործելակերպի բացառումը, բացառությամբ այն դեպքերի, երբ այդ պայմաններն ակնհայտորեն սպառնում են երեխայի կյանքին, ֆիզիկական և հոգեկան առողջությանը.

7) երեխաներին խնամք տրամադրող կազմակերպություններում երեխաների խնամքի և դաստիարակության համար անհրաժեշտ սոցիալական նվազագույն չափորոշիչների սահմանումը և դրանց պահպանումը.

8) պաշտոնատար անձանց, իրավաբանական և ֆիզիկական անձանց պատասխանատվությունը՝ երեխայի իրավունքների խախտման և օրինական շահերի ոտնահարման դեպքում.

9) հաշմանդամություն ունեցող երեխաների զարգացող հնարավորությունների և իրենց անհատականությունը պահպանելու իրավունքի նկատմամբ հարգանքը.

10) համագործակցությունը՝ երեխայի իրավունքների և օրինական շահերի պաշտպանության հիմնահարցերով զբաղվող հասարակական կազմակերպությունների, «Սոցիալական աջակցության մասին» Հայաստանի Հանրապետության օրենքի 2-րդ հոդվածի 1-ին մասով սահմանված աջակցող ցանցի (այսուհետ՝ աջակցող ցանց) հետ սոցիալական գործընկերության ապահովումը, երեխային վերաբերող քաղաքականությունների և ծրագրերի մշակման, իրականացման, մոնիթորինգի և գնահատման գործընթացին այդ սուբյեկտների մասնակցության ապահովումը, ինչպես նաև երեխայի իրավունքների պաշտպանությանը նպաստող այլ անձանց հետ փոխգործակցությունը:

**ՀՈԴՎԱԾ 10. ԵՐԵԽԱՅԻ ԻՐԱՎՈՒՆՔՆԵՐԻ ՊԱՇՏՊԱՆՈՒԹՅԱՆ ՈԼՈՐՏՈՒՄ ՊԵՏԱԿԱՆ ՔԱՂԱՔԱԿԱՆՈՒԹՅԱՆ ԻՐԱԿԱՆԱՑՈՒՄԸ**

1. Երեխայի իրավունքների պաշտպանության ոլորտում պետական քաղաքականությունը մշակում և դրա իրականացումն ապահովում է Հայաստանի Հանրապետության կառավարությունը:

2. Երեխայի իրավունքների պաշտպանության ոլորտում պետական քաղաքականությունն իրականացվում է համալիր և տարեկան ծրագրերին համապատասխան:

3. Հայաստանի Հանրապետության պետական կառավարման մարմինները, տարածքային կառավարման մարմինները և տեղական ինքնակառավարման մարմինները Հայաստանի Հանրապետության Սահմանադրությամբ և Հայաստանի Հանրապետության օրենքներով իրենց վերապահված լիազորությունների շրջանակներում, մասնակցում են երեխայի իրավունքների պաշտպանության ոլորտում պետական քաղաքականության իրականացմանը :

**ՀՈԴՎԱԾ 11. ԵՐԵԽԱՅԻ ԻՐԱՎՈՒՆՔՆԵՐԻ ՊԱՇՏՊԱՆՈՒԹՅԱՆ ՈԼՈՐՏՈՒՄ ՀԱՅԱՍՏԱՆԻ ՀԱՆՐԱՊԵՏՈՒԹՅԱՆ ԿԱՌԱՎԱՐՈՒԹՅԱՆ ԼԻԱԶՈՐՈՒԹՅՈՒՆՆԵՐԸ**

1. Երեխայի իրավունքների պաշտպանության ոլորտում Հայաստանի Հանրապետության կառավարությունը՝

1) մշակում է միասնական պետական քաղաքականությունը և ապահովում դրա իրականացումը.

2) սահմանում է՝

ա. պետական քաղաքականության հիմնական ուղղությունները,

բ. պետական ծախսերի ծրագիրը.

3) հաստատում է համալիր և տարեկան ծրագրերը.

4) իր իրավասության շրջանակներում ընդունում է երեխայի իրավունքների և օրինական շահերի պաշտպանության հետ կապված հարաբերությունները կարգավորող նորմատիվ իրավական ակտեր.

5) ըստ մարզերի և (կամ) տարածաշրջանների քննարկում է երեխաների ընդհանրական սոցիալական կարիքները, երեխայի իրավունքների պաշտպանության ոլորտում առկա հիմնախնդիրները և իրականացնում այդ կարիքների վերացմանը և հիմնախնդիրների լուծմանն ուղղված նպատակային ծրագրերի, միջոցառումների ընթացիկ և վերջնական թիրախավորում՝ ըստ  ծրագրերի, միջոցառումների, մարզերի և (կամ) առանձին տարածաշրջանների.

6) իրականացնում է սույն օրենքով և Հայաստանի Հանրապետության օրենքներով սահմանված այլ լիազորություններ:

**ՀՈԴՎԱԾ 12. ԵՐԵԽԱՅԻ ԻՐԱՎՈՒՆՔՆԵՐԻ ՊԱՇՏՊԱՆՈՒԹՅԱՆ ՈԼՈՐՏՈՒՄ ՊԵՏԱԿԱՆ ԿԱՌԱՎԱՐՄԱՆ ԵՎ ՏԱՐԱԾՔԱՅԻՆ ԿԱՌԱՎԱՐՄԱՆ ՄԱՐՄԻՆՆԵՐԻ ԼԻԱԶՈՐՈՒԹՅՈՒՆՆԵՐԸ**

1.Պետական կառավարման մարմինները ևտարածքային կառավարման մարմինները (համատեղ օգտագործման դեպքում, այսուհետ՝ պետական մարմիններ), Հայաստանի Հանրապետության օրենքներով իրենց վերապահված լիազորությունների շրջանակներում, երեխայի իրավունքների պաշտպանության ոլորտում՝

1) իրականացնում են համալիր և տարեկան ծրագրերով սահմանված միջոցառումները.

2) Հայաստանի Հանրապետության օրենսդրությամբ սահմանված կարգով ներկայացնում են առաջարկություններ՝ երեխայի իրավունքների պաշտպանության ոլորտի զարգացման ուղղությունների և դրանց համար անհրաժեշտ ֆինանսական միջոցների, ինչպես նաև երեխայի ֆիզիկական, մտավոր, հոգեբանական, հոգևոր և բարոյական զարգացման վրա բացասաբար ազդող գործոններից երեխայի պաշտպանության համար անհրաժեշտ իրավական և կազմակերպական հիմքերի կատարելագործման վերաբերյալ.

3) մշակում են համապատասխան նորմատիվ իրավական ակտերի նախագծերը և Հայաստանի Հանրապետության օրենսդրությամբ սահմանված կարգով ներկայացնում Հայաստանի Հանրապետության կառավարություն.

4) կրթության, գիտության, առողջապահության, մշակույթի, ֆիզիկական կուլտուրայի և սպորտի, աշխատանքի և սոցիալական պաշտպանության բնագավառներում իրականացնում են երեխայի իրավունքների պաշտպանության ոլորտում պետական քաղաքականությունից բխող համապատասխան միջոցառումներ.

5) իրականացնում են անօթևան, թափառաշրջիկ, մուրացկանությամբ զբաղվող երեխաների, ուսումնական հաստատություններում չընդգրկված, ուսումնական հաստատություններ չհաճախող դպրոցական տարիքի երեխաների հայտնաբերմանն ուղղված աշխատանքներ.

6) ձեռնարկում են անօթևան, թափառաշրջիկ, մուրացկանությամբ զբաղվող երեխաներին կենսաբանական ընտանիք վերադարձնելուն, իսկ դրա անհնարինության դեպքում՝ երեխայի խնամքը ընտանեկան տիպի որևէ տեսակի միջոցով կազմակերպելուն ուղղված համապատասխան միջոցառումներ.

7) իրականացնում են դպրոցական տարիքի երեխաներին ուսումնական հաստատություններում ընդգրկելուն, ուսումնական հաստատություններ նրանց հաճախելիությունն ապահովելուն ուղղված համապատասխան միջոցառումներ.

8) ըստ մարզերի և (կամ) տարածաշրջանների իրականացնում են երեխաների ընդհանրական սոցիալական կարիքների վերացմանը և երեխայի իրավունքների պաշտպանության ոլորտում առկա հիմնախնդիրների լուծմանն ուղղված նպատակային ծրագրեր և միջոցառումներ.

9) իրենց իրավասությունների շրջանակներում վարում են սույն օրենքի 56-րդ հոդվածով սահմանված տեղեկատվական շտեմարանը.

10) իրականացնում են երեխաների իրավունքների և օրինական շահերի պաշտպանությանն ուղղված՝ սույն օրենքով և Հայաստանի Հանրապետության օրենքներով սահմանված այլ լիազորություններ:

**ՀՈԴՎԱԾ 13. ՍՈՑԻԱԼԱԿԱՆ ԱՋԱԿՑՈՒԹՅԱՆ ԲՆԱԳԱՎԱՌՈՒՄ ՀԱՅԱՍՏԱՆԻ ՀԱՆՐԱՊԵՏՈՒԹՅԱՆ ԿԱՌԱՎԱՐՈՒԹՅԱՆ ԼԻԱԶՈՐԱԾ ՊԵՏԱԿԱՆ ԿԱՌԱՎԱՐՄԱՆ ՄԱՐՄՆԻ ԼԻԱԶՈՐՈՒԹՅՈՒՆՆԵՐԸ ԵՐԵԽԱՅԻ ԻՐԱՎՈՒՆՔՆԵՐԻ ՊԱՇՏՊԱՆՈՒԹՅԱՆ ՈԼՈՐՏՈՒՄ**

1. Սոցիալական աջակցության բնագավառում Հայաստանի Հանրապետության կառավարության լիազորած պետական կառավարման մարմինը, երեխայի իրավունքների պաշտպանությանն ուղղված պետական քաղաքականության շրջանակներում՝

1) իր իրավասությունների շրջանակներում մշակում և իրականացնում է երեխայի սոցիալական պաշտպանության քաղաքականությունը.

2) Հայաստանի Հանրապետության արդարադատության նախարարության և Հայաստանի Հանրապետության ոստիկանության հետ համատեղ մշակում է համալիր ծրագրի նախագիծը, ինչպես նաև տարեկան ծրագրի նախագիծը և դրանք սահմանված կարգով ներկայացնում Հայաստանի Հանրապետության կառավարության հաստատմանը.

3) իրականացնում է երեխաների հիմնահարցերի ուսումնասիրություն, իր իրավասությունների շրջանակներում աջակցում է դրանց լուծմանն ուղղված հետազոտությունների իրականացմանը.

4) Հայաստանի Հանրապետության օրենսդրությամբ սահմանված կարգով պետական կառավարման մարմիններին և Հայաստանի Հանրապետության կառավարությանն է ներկայացնում առաջարկություններ երեխայի իրավունքների և օրինական շահերի պաշտպանության հետ կապված հարաբերությունները կարգավորող իրավական ակտերի կատարելագործման վերաբերյալ.

5) իր իրավասությունների շրջանակներում, մշակում է նորմատիվ իրավական ակտերի նախագծերը և Հայաստանի Հանրապետության օրենսդրությամբ սահմանված կարգով ներկայացնում Հայաստանի Հանրապետության կառավարություն.

6) առողջապահության բնագավառի պետական կառավարման լիազորված մարմնի ղեկավարի հետ համատեղ հաստատում է բնակչության սոցիալական պաշտպանության հաստատություններում, սոցիալական հոգածության ցերեկային կենտրոններում և երեխաներին խնամք տրամադրող այլ կազմակերպություններում երեխաների խնամքի տրամադրման բժշկական ժամանակավոր հակացուցումների ցանկը.

7) կրթության և գիտության բնագավառի պետական կառավարման լիազորված մարմնի ղեկավարի հետ համատեղ հաստատում է երեխաների խնամք և պաշտպանություն իրականացնող հաստատություններում խնամվող և (կամ) սովորող երեխաների հանդեպ կամ նրանց միջև բռնության կասկածելի դեպքերի հայտնաբերման ընթացակարգը.

8) արտակարգ իրավիճակներում բնակչության պաշտպանության և քաղաքացիական պաշտպանության բնագավառի պետական կառավարման լիազորված մարմնի ղեկավարի հետ համատեղ հաստատում է արտակարգ իրավիճակներում երեխաների պաշտպանության համար անհրաժեշտ գործողությունների ընթացակարգը.

9) տարածքային կառավարման բնագավառի պետական կառավարման լիազորված մարմնի ղեկավարի հետ համատեղ հաստատում է տարածքային կառավարման մարմինների՝ երեխաների իրավունքների պաշտպանության հարցերով զբաղվող ստորաբաժանումների կանոնադրությունը.

10) Հայաստանի Հանրապետության ոստիկանության ղեկավարի հետ համատեղ հաստատում է բռնության ենթարկված երեխաների հաշվառման և ուղղորդման ընթացակարգը.

11) հաստատում է՝

ա. սոցիալական աջակցության բնագավառում Հայաստանի Հանրապետության կառավարության լիազորած պետական կառավարման մարմնին Հայաստանի Հանրապետության օրենսդրությամբ սահմանված դեպքերում ներկայացվող՝ երեխայի խնամքի տրամադրման մասին եզրակացության, երեխային բնակչության սոցիալական պաշտպանության խնամքի գիշերօթիկ հաստատություն ուղեգրելու մասին եզրակացության և բնակչության սոցիալական պաշտպանության խնամքի գիշերօթիկ հաստատությունից երեխայի ծնողների (ծնողի) կամ այլ օրինական ներկայացուցչի գրավոր դիմումի հիման վրա երեխայի դուրսգրման մասին եզրակացության ձևերը,

բ. բնակչության սոցիալական պաշտպանության հաստատությունից երեխայի՝ կենսաբանական ընտանիք վերադառնալու համար տրվող եզրակացության ձևը,

գ. բնակչության սոցիալական պաշտպանության հաստատություններում, սոցիալական հոգածության ցերեկային կենտրոններում և երեխաներին խնամք տրամադրող այլ կազմակերպություններում երեխաների խնամքի տրամադրման հետ կապված հարաբերությունները կարգավորող իրավական ակտերը, բացառությամբ այն դեպքերի, երբ դրանց ընդունումը Հայաստանի Հանրապետության օրենքներով վերապահված է Հայաստանի Հանրապետության կառավարությանը կամ Հայաստանի Հանրապետության օրենսդրությամբ սահմանված դեպքերում՝ երեխաներին խնամք տրամադրող կազմակերպությունների համապատասխան լիազորություններով օժտված մարմնին (կամ պաշտոնատար անձին),

դ. երեխաների սոցիալական կարիքների ուսումնասիրման և դրանց համակողմանի գնահատման համար անհրաժեշտ ձևաթղթերը և մեթոդական ուղեցույցները,

ե. խնամատար ընտանիքներում երեխայի խնամքին և դաստիարակությանը վերաբերող մեթոդական ուղեցույցները.

12) մշակում և տարածքային կառավարման մարմինների հետ համատեղ իրականացնում է կյանքի դժվարին իրավիճակում հայտնված երեխաների սոցիալական պաշտպանության պետական ծրագրերը.

13) տարածքային կառավարման մարմինների հետ համատեղ իրականացնում է կյանքի դժվարին իրավիճակում հայտնված երեխաների սոցիալական պաշտպանության պետական ծրագրերի իրականացման մոնիթորինգ.

14) անօթևան, մուրացիկ և թափառաշրջիկ երեխաների համար մշակում է սոցիալական աջակցության պետական ծրագրեր, դրանց նկատմամբ իրականացնում է մոնիթորինգ.

15) Հայաստանի Հանրապետության կառավարության որոշմամբ սահմանված դեպքերում և կարգով հասարակական կազմակերպություններին է պատվիրակում երեխաներին և նրանց ընտանիքներին որոշակի սոցիալական ծառայությունների տրամադրման գործառույթները.

16) մշակում է երեխաներին խնամք տրամադրող հաստատություններում (անկախ դրանց կազմակերպական-իրավական ձևից) երեխաների խնամքի և դաստիարակության համար անհրաժեշտ սոցիալական նվազագույն չափորոշիչները, վերահսկողություն է իրականացնում դրանց կիրառման նկատմամբ.

17) համագործակցում է երեխայի իրավունքների և օրինական շահերի պաշտպանության հիմնահարցերով զբաղվող հասարակական կազմակերպությունների, երեխայի իրավունքների պաշտպանությանը նպաստող այլ անձանց հետ.

18) իր իրավասությունների շրջանակներում կազմակերպում է երեխաներին խնամք տրամադրող հաստատությունների համապատասխան մասնագետների ուսուցման, վերապատրաստման և վերաորակավորման գործընթացը.

19) իր իրավասությունների շրջանակներում մշակում և հաստատում է երեխաների պաշտպանությանն ուղղված պետական քաղաքականության վերաբերյալ մեթոդական ուղեցույցներ.

20) խնամակալության և հոգաբարձության մարմիններին տրամադրում է երեխաների պաշտպանությանն ուղղված պետական քաղաքականության, իրավական ակտերի ու փաստաթղթերի վերաբերյալ մեթոդական պարզաբանումներ, ինչպես նաև մեթոդական ուղեցույցների վերաբերյալ անհրաժեշտ խորհրդատվություն և աջակցություն.

21) Հայաստանի Հանրապետության կառավարության սահմանած կարգով առանց ծնողական խնամքի մնացած երեխային ուղեգրում է բնակչության սոցիալական պաշտպանության հաստատություններ.

22) իր իրավասությունների շրջանակներում աջակցում է առանց ծնողական խնամքի մնացած երեխայի խնամքը ընտանեկան տիպի որևէ տեսակի (վերադարձ կենսաբանական ընտանիք, որդեգրում, խնամակալի կամ հոգաբարձուի նշանակում, խնամատար ընտանիքում խնամքի և դաստիարակության կազմակերպում) միջոցով կազմակերպելուն.

23) ապահովում է բնակչության սոցիալական պաշտպանության հաստատություններում խնամք ստացող երեխաների և նրանց ընտանիքների (առկայության դեպքում) սոցիալական կարիքների համակողմանի և պարբերաբար գնահատումը, իր իրավասությունների շրջանակներում ձեռնարկում է բնակչության սոցիալական պաշտպանության հաստատություններ երեխայի մուտքի կանխարգելմանն ուղղված համապատասխան միջոցառումներ.

24) ապահովում է բնակչության սոցիալական պաշտպանության հաստատություններում խնամվող երեխաների վիճակի ամենամյա հետազոտության իրականացումը՝ նրանց խնամքը փոխարինող ընտանիքներում կամ ընտանեկան տիպի այլընտրանքային խնամքի որևէ այլ տեսակով կազմակերպելու հնարավորությունները գնահատելու նպատակով.

25) ստեղծում և վարում է սույն օրենքի 56-րդ հոդվածով սահմանված տեղեկատվական շտեմարանը.

26) Հայաստանի Հանրապետության կառավարության սահմանած կարգով իրականացնում է կյանքի դժվարին իրավիճակում հայտնված (այդ թվում՝ առանց ծնողական խնամքի մնացած) երեխաների, ինչպես նաև որդեգրման ենթակա և որդեգրված երեխաների ու որդեգրողների թեկնածուների կենտրոնացված հաշվառումը՝ նրանց մասին համապատասխան տվյալները մուտքագրելով սույն օրենքի 56-րդ հոդվածով սահմանված տեղեկատվական շտեմարան.

27) իր իրավասությունների շրջանակներում վերահսկողություն է իրականացնում երեխայի իրավունքների պաշտպանության ոլորտում Հայաստանի Հանրապետության օրենսդրությամբ սահմանված պահանջների կատարման նկատմամբ.

28) իրականացնում է սույն օրենքով և Հայաստանի Հանրապետության օրենքներով սահմանված այլ լիազորություններ:

**ՀՈԴՎԱԾ 14. ԵՐԵԽԱՅԻ ԻՐԱՎՈՒՆՔՆԵՐԻ ՊԱՇՏՊԱՆՈՒԹՅԱՆ ՈԼՈՐՏՈՒՄ ՏԵՂԱԿԱՆ ԻՆՔՆԱԿԱՌԱՎԱՐՄԱՆ ՄԱՐՄԻՆՆԵՐԻ ԼԻԱԶՈՐՈՒԹՅՈՒՆՆԵՐԸ**

1. Տեղական ինքնակառավարման մարմինը երեխայի իրավունքների պաշտպանության ոլորտում հանդես է գալիս՝

1) պետության պատվիրակած լիազորությունների շրջանակներում.

2) սոցիալական աջակցության համայնքային ծրագրերի շրջանակներում.

3) սեփական լիազորությունների շրջանակներում:

2. Համայնքի ղեկավարը՝

1) միջոցներ է ձեռնարկում իր համայնքում երեխաների ծնունդների չգրանցման դեպքերը բացահայտելու և այդ ծնունդների պետական գրանցումներն ապահովելու ուղղությամբ, Հայաստանի Հանրապետության օրենքով սահմանված դեպքերում և կարգով տալիս է երեխայի ծննդի պետական գրանցման գրավոր հայտարարություն.

2) իրականացնում է դպրոցական տարիքի երեխաների հաշվառումը, ապահովում նրանց ընդգրկումն ուսումնական հաստատություն.

3) իրականացնում է խնամակալության և հոգաբարձության մարմիններին օրենքով վերապահված լիազորությունները.

4) համայնքի տարածքում կազմակերպում է երեխաների սոցիալական աջակցության (ծառայությունների) տրամադրումը.

5) համագործակցում է աջակցող ցանցի ներկայացուցիչների հետ.

6) աջակցում է երեխայի իրավունքների պաշտպանության ոլորտում սոցիալական աջակցության պետական ծրագրերի իրականացմանը.

7) միջոցներ է ձեռնարկում հայտնաբերելու սոցիալական աջակցության կարիք ունեցող երեխաներին.

8) միջոցներ է ձեռնարկում երեխաներ ունեցող՝ սոցիալական աջակցության կարիք ունեցող ընտանիքներին՝ օգնելու հայտնաբերել և օգտագործել դժվարություններ հաղթահարելու իրենց կարողությունները.

9) նպաստում է համայնքում բնակվող սոցիալական աջակցության կարիք ունեցող երեխաների սոցիալական կարիքների բավարարմանը՝ կազմակերպելով տնային այցելություններ և հնարավորության դեպքում տրամադրելով «Սոցիալական աջակցության մասին» Հայաստանի Հանրապետության օրենքով սահմանված սոցիալական ծառայություններ կամ ուղղորդելով սոցիալական աջակցության բնագավառում Հայաստանի Հանրապետության կառավարության լիազորած պետական կառավարման մարմնի աշխատակազմում չընդգրկված և կառավարման ոլորտից դուրս գործող՝ սոցիալական ծառայություններ տրամադրող տարածքային մարմիններ (այսուհետ՝ սոցիալական ծառայություններ տրամադրող տարածքային մարմիններ) կամ մասնագիտացված այլ կազմակերպություններ.

10) իրականացնում է սույն օրենքով և Հայաստանի Հանրապետության օրենքներով սահմանված այլ լիազորություններ:

**ՀՈԴՎԱԾ 15. ՀԱՄԱԼԻՐ ԾՐԱԳԻՐԸ**

1. Համալիր ծրագիրն ապահովում է երեխայի իրավունքների պաշտպանության ոլորտում պետական քաղաքականության համակարգված, նպատակային, շարունակական և արդյունավետ իրականացումը: Համալիր ծրագիրը կազմվում է, հաշվի առնելով սույն օրենքով սահմանված՝ երեխայի իրավունքների պաշտպանության ոլորտում պետական քաղաքականության հիմնական նպատակները:

2. Համալիր ծրագիրը ներառում է՝

1) հիմնական նպատակները,

2) երեխայի իրավունքների պաշտպանության ոլորտում իրավիճակի, վիճակագրական և այլ տվյալների վերլուծությունը, գնահատումներն ու կանխատեսումները,

3) իրականացվելիք աշխատանքների (միջոցառումների, ծրագրերի, գործողությունների) բնույթը, ծավալները, առաջնահերթությունները և ժամկետները,

4) սույն մասի 3-րդ կետում նշված յուրաքանչյուր աշխատանքի կատարման համար պատասխանատու մարմինը,

5) սույն մասի 3-րդ կետում նշված աշխատանքների ֆինանսավորման աղբյուրները,

6) ակնկալվող արդյունքները՝ ընթացիկ և վերջնական թիրախային ցուցանիշները,

7) սույն մասի 3-րդ կետում նշված աշխատանքների նկատմամբ մոնիթորինգի իրականացման ընթացակարգերը,

8) այլ պայմաններ, որոնք անհրաժեշտ են համալիր ծրագրի համակողմանի ներկայացման համար:

3. Համալիր ծրագրի նախագիծը մշակում է սոցիալական աջակցության բնագավառում Հայաստանի Հանրապետության կառավարության լիազորած մարմինը՝ Հայաստանի Հանրապետության արդարադատության նախարարության և Հայաստանի Հանրապետության ոստիկանության հետ համատեղ:

4. Սոցիալական աջակցության բնագավառում Հայաստանի Հանրապետության կառավարության լիազորած մարմինը համալիր ծրագրի նախագիծը ներկայացնում է Ազգային հանձնաժողովին, որը քննարկում և ներկայացնում է իր գրավոր դիրքորոշումը դրա վերաբերյալ: Ազգային հանձնաժողովի դիրքորոշումն ստանալուց և սահմանված կարգով շրջանառության մեջ դնելուց հետո, սոցիալական աջակցության բնագավառում Հայաստանի Հանրապետության կառավարության լիազորած մարմինը համալիր ծրագիրը ներկայացնում է Հայաստանի Հանրապետության կառավարություն: Համալիր ծրագիրը հաստատում է Հայաստանի Հանրապետության կառավարությունը:

5. Համալիր ծրագիրը մշակվում է առնվազն հինգ տարվա ժամանակահատվածի համար, իսկ աշխատանքների տարեկան համամասնություններն արտացոլվում են տարեկան ծրագրում:

**ՀՈԴՎԱԾ 16. ՏԱՐԵԿԱՆ ԾՐԱԳԻՐԸ**

1. Տարեկան ծրագիրը ներառում է բյուջետային տարում իրականացման ենթակա միջոցառումների, ծրագրերի, գործողությունների ամբողջությունը՝ համալիր ծրագրի շրջանակներում: Տարեկան ծրագիրը, ի թիվս սույն օրենքի 15-րդ հոդվածի 2-րդ մասի 1-6-րդ կետերով սահմանված տեղեկությունների, պետք է ներառի նաև՝

1) տարեկան ծրագրի հիմնական խնդիրները,

2) նախատեսված աշխատանքների ֆինանսավորման համամասնությունները.

3) երեխաների շրջանում հիվանդությունների կանխարգելման և հաշմանդամության ցուցանիշների նվազեցման ուղղությամբ ձեռնարկվող (նախատեսվող) միջոցառումները,

4) առողջապահական ծառայություններից երեխայի անվճար օգտվելու և նրա առողջության պահպանման միջոցառումները,

5) երեխայի ֆիզիկական, մտավոր, հոգեբանական, հոգևոր և բարոյական լիարժեք զարգացման համար անհրաժեշտ կենսապայմանների բարելավման նպատակով իրականացվելիք աշխատանքների (միջոցառումների, ծրագրերի, գործողությունների) ուղղությունները,

6) հաշմանդամություն ունեցող, ինչպես նաև ֆիզիկական կամ մտավոր խնդիրներ ունեցող երեխաների համար սահմանված (սահմանվելիք) արտոնությունները, դրանց ծավալները, ձևերը, այդ թվում՝ այն բոլոր ծառայությունները, որոնցից հաշմանդամություն ունեցող, ինչպես նաև ֆիզիկական կամ մտավոր խնդիրներ ունեցող երեխաները պետք է օգտվեն անվճար կամ արտոնյալ հիմունքներով (ներառյալ՝ անվճար մասնագիտացված բժշկական, արատաբանական և հոգեբանական օգնությունը), այդ ուղղությամբ ձեռնարկվող (նախատեսվող) միջոցառումները,

7) հաշմանդամություն ունեցող, ինչպես նաև ֆիզիկական կամ մտավոր խնդիրներ ունեցող երեխաներին վերականգնողական օգնության (ներառյալ՝ վերականգնողական, տեխնիկական միջոցների և այլ օժանդակ սարքերի, այդ թվում՝ պրոթեզաօրթոպեդիկ պարագաների) տրամադրման ուղղությամբ ձեռնարկվելիք միջոցառումները,

8) երեխաներին տրամադրվող (տրամադրվելիք) սոցիալական օգնության ծավալները, ձևերը և այդ ուղղությամբ ձեռնարկվող (նախատեսվող) միջոցառումները,

9) խնամատար ընտանիքների ավելացման, բնակչության սոցիալական պաշտպանության հաստատություններից կենսաբանական ընտանիք վերադարձած կամ խնամակալության (կամ հոգաբարձության) հանձնված երեխաների ընտանիքներին տրամադրվելիք օգնության ծավալները, ձևերը, ինչպես նաև բնակչության սոցիալական պաշտպանության հաստատություններ երեխայի մուտքի կանխարգելմանն ուղղված համապատասխան միջոցառումները,

10) երեխայի իրավունքների պաշտպանության ոլորտում աշխատանքների իրականացման և դրանց ֆինանսավորման (այդ թվում՝ օտարերկրյա պետություններից և միջազգային կազմակերպություններից ստացված օգնությունների հաշվին) գործընթացի վերահսկողության կարգը,

11) երեխաների ամառային հանգիստը կազմակերպելու նպատակով նախատեսվող միջոցառումները (ստացիոնար կամ բակային ճամբարներ և այլն),

12) այլ պայմաններ, որոնք անհրաժեշտ են տարեկան ծրագրի համակողմանի ներկայացման համար։

2. Տարեկան ծրագրի նախագիծը մշակում է սոցիալական աջակցության բնագավառում Հայաստանի Հանրապետության կառավարության լիազորած մարմինը, որը յուրաքանչյուր տարվա բյուջետային գործընթացն սկսելու մասին ՀՀ վարչապետի որոշմամբ սահմանված ժամկետներում Հայաստանի Հանրապետության կառավարություն է ներկայացնում հաջորդ բյուջետային տարվա տարեկան ծրագրի նախագիծը:

3. Սոցիալական աջակցության բնագավառում Հայաստանի Հանրապետության կառավարության լիազորած մարմինը տարեկան ծրագրի նախագիծը ներկայացնում է Ազգային հանձնաժողովին, որը քննարկում և ներկայացնում է իր գրավոր դիրքորոշումը դրա վերաբերյալ: Ազգային հանձնաժողովի դիրքորոշումն ստանալուց և տարեկան ծրագրի նախագիծը սահմանված կարգով շրջանառության մեջ դնելուց հետո, սոցիալական աջակցության բնագավառում Հայաստանի Հանրապետության կառավարության լիազորած մարմինը տարեկան ծրագիրը ներկայացնում է Հայաստանի Հանրապետության կառավարության հաստատմանը:

4. Տարեկան ծրագրով նախատեսված աշխատանքների թերակատարված մասը ներառվում է հաջորդ տարվա տարեկան ծրագրում:

5. Տարեկան ծրագրի կատարման մասին հաշվետվությունը հերթական տարվա պետական բյուջեի կատարման մասին տարեկան հաշվետվության բաղկացուցիչ մասն է:

**ԳԼՈՒԽ III.**

**ԵՐԵԽԱՅԻ ՀԻՄՆԱԿԱՆ ԻՐԱՎՈՒՆՔՆԵՐԸ ԵՎ ԱԶԱՏՈՒԹՅՈՒՆՆԵՐԸ, ԴՐԱՆՑ ԻՐԱԿԱՆԱՑՄԱՆ ԵՐԱՇԽԻՔՆԵՐԸ**

**ՀՈԴՎԱԾ 17. ԵՐԵԽԱՆԵՐԻ ԻՐԱՎԱՀԱՎԱՍԱՐՈՒԹՅՈՒՆԸ**

1. Երեխաներն ունեն հավասար իրավունքներ՝ անկախ իրենց և ծնողների կամ այլ օրինական ներկայացուցիչների (որդեգրողների, խնամակալների կամ հոգաբարձուների) ազգությունից, ռասայից, սեռից, մաշկի գույնից, լեզվից, կրոնից, էթնիկ կամ սոցիալական ծագումից, գենետիկական հատկանիշներից, աշխարհայացքից, քաղաքական կամ այլ հայացքներից, ազգային փոքրամասնությանը պատկանելությունից, գույքային վիճակից, կրթությունից, բնակության վայրից, ծնունդից, առողջական վիճակից, հաշմանդամությունից, տարիքից կամ անձնական կամ սոցիալական բնույթի այլ հանգամանքներից:

2. Ամուսնության մեջ չգտնվող անձանցից ծնված երեխաներն ունեն նույնպիսի իրավունքներ, ինչպիսիք ունեն ամուսնության մեջ գտնվող անձանցից ծնված երեխաները:

3. Երեխայի նկատմամբ խտրականության որևէ ձևի կիրառումը՝ սույն հոդվածի 1-ին և 2-րդ մասերով սահմանված որևիցե գործոնով պայմանավորված, արգելվում է:

**ՀՈԴՎԱԾ 18. ԵՐԵԽԱՅԻ ԿՅԱՆՔԻ ԻՐԱՎՈՒՆՔԸ**

1. Յուրաքանչյուր երեխա ունի կյանքի իրավունք: Ոչ մի երեխա չի կարող կամայականորեն զրկվել կյանքից:

2. Պետությունը ստեղծում է անհրաժեշտ պայմաններ երեխայի ապրելու և առողջ զարգացման համար:

**ՀՈԴՎԱԾ 19. ԵՐԵԽԱՅԻ ԱՐԺԱՆԱՊԱՏՎՈՒԹՅՈՒՆԸ**

1. Երեխայի արժանապատվությունն անխախտելի է:

2. Պետությունը երաշխավորում է երեխայի իրավունքների և ազատությունների անքակտելի հիմքը հանդիսացող անօտարելի արժանապատվության պաշտպանությունը:

3. Ուսումնական և ուսումնադաստիարակչական հաստատություններում, ուսումնական կենտրոններում, երեխաներին խնամք տրամադրող կազմակերպություններում երեխայի ուսուցումը, դաստիարակությունն իրականացնող, երեխային խնամք տրամադրող անձանց և երեխայի փոխհարաբերություններն իրականացվում են փոխադարձ հարգանքի հիման վրա:

4. Երեխայի ծնողները կամ այլ օրինական ներկայացուցիչները պարտավոր են հարգել երեխայի արժանապատվությունը, ապահովել երեխայի զարգացումը նրա արժանապատվությունն ապահովող պայմաններում:

5. Երեխայի արժանապատվության դեմ ոտնձգությունն առաջացնում է Հայաստանի Հանրապետության օրենքով նախատեսված պատասխանատվություն:

**ՀՈԴՎԱԾ 20. ԵՐԵԽԱՅԻ ԱՆՎԱՆ ԵՎ ՔԱՂԱՔԱՑԻՈՒԹՅԱՆ ԻՐԱՎՈՒՆՔԸ**

1. Յուրաքանչյուր երեխա ծննդյան պահից ունի անվան և քաղաքացիության իրավունք:

2. Յուրաքանչյուր երեխա ծննդյան պահից անմիջապես հետո ունի իր ծննդի պետական գրանցման իրավունք: Երեխայի ծննդյան փաստը «Քաղաքացիական կացության ակտերի մասին» Հայաստանի Հանրապետության օրենքով սահմանված կարգով գրանցվում է քաղաքացիական կացության ակտերի պետական գրանցման մարմինների կողմից:

3. Հայաստանի Հանրապետության Սահմանադրության 47-րդ հոդվածին համապատասխան՝ Հայաստանի Հանրապետության քաղաքացիներից ծնված երեխան Հայաստանի Հանրապետության քաղաքացի է: Յուրաքանչյուր երեխա, որի ծնողներից մեկը Հայաստանի Հանրապետության քաղաքացի է, ունի Հայաստանի Հանրապետության քաղաքացիություն ձեռք բերելու իրավունք:

4. Երեխան քաղաքացիություն է ձեռք բերում, նրա քաղաքացիությունը դադարում է «Հայաստանի Հանրապետության քաղաքացիության մասին» Հայաստանի Հանրապետության օրենքով սահմանված կարգով:

**ՀՈԴՎԱԾ 21. ԲՌՆՈՒԹՅՈՒՆԻՑ ԵՐԵԽԱՅԻ ՊԱՇՏՊԱՆՈՒԹՅԱՆ ԻՐԱՎՈՒՆՔԸ**

1. Յուրաքանչյուր երեխա ունի բռնությունից պաշտպանության իրավունք:

2. Արգելվում է ցանկացած անձի, այդ թվում՝ ծնողների կամ այլ օրինական ներկայացուցիչների կողմից երեխային ֆիզիկական կամ հոգեբանական կամ սեռական բռնության ենթարկելը կամ երեխայի անտեսումը:

3. Պետությունն իրականացնում է երեխայի պաշտպանությունը ցանկացած բռնությունից:

4. Ընտանեկան բռնության ենթարկված երեխաներին, որպես ժամանակավոր օթևան, տրամադրվում է կացարան՝ Հայաստանի Հանրապետության կառավարության որոշմամբ սահմանված կարգով:

5. Երեխայի նկատմամբ բռնությունն առաջացնում է պատասխանատվություն՝ Հայաստանի Հանրապետության օրենքով սահմանված կարգով:

**ՀՈԴՎԱԾ 22. ԵՐԵԽԱՅԻ ԱՆՁՆԱԿԱՆ ԱԶԱՏՈՒԹՅՈՒՆԸ**

 1. Յուրաքանչյուր երեխա ունի անձնական ազատության իրավունք: Երեխան անձնական ազատությունից կարող է զրկվել բացառապես Հայաստանի Հանրապետության Սահմանադրության 27-րդ հոդվածի 1-ին մասով նախատեսված դեպքերում և Հայաստանի Հանրապետության օրենքով սահմանված կարգով:

2. Երեխայի ձերբակալման կամ կալանավորման դեպքում, քրեական հետապնդման մարմինն այդ մասին անհապաղ հայտնում է երեխայի ծնողներին կամ այլ օրինական ներկայացուցիչներին, իսկ օրինական ներկայացուցիչ չունենալու դեպքում՝ ձերբակալման կամ կալանավորման վայրի խնամակալության և հոգաբարձության մարմնին:

3. Ձերբակալված, կալանավորված և ազատազրկման դատապարտված անձանց պահելու համար նախատեսված վայրերում, երեխայի նկատմամբ դրսևորվում է մարդասիրական վերաբերմունք և հարգանք նրա անօտարելի արժանապատվության նկատմամբ:

4. Ձերբակալված, կալանավորված և ազատազրկման դատապարտված անձանց պահելու համար նախատեսված վայրերում, երեխան իրավունք ունի արժանանալու այնպիսի վերաբերմունքի, որը նպաստում է նրա արժանապատվության և նշանակալիության զգացումի զարգացմանը, երեխայի մեջ ամրապնդում է հարգանքը մարդու իրավունքների և ուրիշների հիմնարար ազատությունների նկատմամբ:

5. Արգելվում է երեխային չափահասների հետ միասին կալանքի տակ պահելը:

6. Անձնական ազատությունից զրկված երեխան, Հայաստանի Հանրապետության օրենքով սահմանված կարգով ունի իր ընտանիքի անդամների կամ այլ օրինական ներկայացուցիչների հետ նամակագրության և տեսակցության իրավունք, եթե դա չի հակասում երեխայի լավագույն շահերին:

7. Անձնական ազատությունից զրկված յուրաքանչյուր երեխա, Հայաստանի Հանրապետության օրենքով սահմանված կարգով, իրավունք ունի վիճարկելու իրեն ազատությունից զրկելու իրավաչափությունը:

8. Երեխան պարտավոր չէ ցուցմունք տալ իր, ծնողների, ընտանիքի այլ անդամների, ինչպես նաև Հայաստանի Հանրապետության ընտանեկան օրենսգրքով սահմանված՝ այլ մերձավոր ազգականների դեմ: Արգելվում է որպես վկա ցուցմունքներ վերցնելու կամ սեփական հանցանքը խոստովանելու համար երեխայի նկատմամբ բռնության և այլ ապօրինի գործողությունների կիրառումը:

9. Երեխայի նկատմամբ քրեական հետապնդման դեպքում՝ հետաքննության, նախաքննության և դատաքննության ընթացքում պարտադիր է փաստաբանի (պաշտպանի), մանկավարժի, հոգեբանի ներկայությունը:

10. Նախնական կալանքի տակ և ազատազրկման վայրում գտնվող երեխային Հայաստանի Հանրապետության օրենսդրությամբ սահմանված կարգով տրամադրվում է անհրաժեշտ իրավաբանական, բժշկական, սոցիալ-հոգեբանական օգնություն, ձեռնարկվում են անհրաժեշտ միջոցառումներ երեխայի սոցիալական ներառումն ապահովելու նպատակով:

**ՀՈԴՎԱԾ 23. ԵՐԵԽԱՅԻ ՄԱՍՆԱՎՈՐ ԵՎ ԸՆՏԱՆԵԿԱՆ ԿՅԱՆՔԻ, ՊԱՏՎԻ ՈՒ ԲԱՐԻ ՀԱՄԲԱՎԻ ԱՆՁԵՌՆՄԽԵԼԻՈՒԹՅԱՆ ԻՐԱՎՈՒՆՔԸ**

1. Յուրաքանչյուր երեխա ունի իր մասնավոր և ընտանեկան կյանքի, պատվի ու բարի համբավի անձեռնմխելիության իրավունք: Արգելվում է երեխայի մասնավոր և ընտանեկան կյանքին կամայական կամ ապօրինի միջամտությունը:

2. Երեխայի տեսաձայնագրումը, ֆոտոնկարահանումը, տեսաձայնագրմամբ և ֆոտոնկարահանմամբ ստացված տեղեկատվության՝ զանգվածային լրատվության միջոցներով տարածումը (հրապարակումը) իրականացվում է միայն երեխայի ծնողների կամ այլ օրինական ներկայացուցիչների համաձայնությամբ, հաշվի առնելով երեխայի կարծիքը՝ նրա տարիքին և հասունության մակարդակին համապատասխան, բացառությամբ այն դեպքերի, երբ՝

1) դա անհրաժեշտ է հանրային շահերի պաշտպանության համար.

2) դա չի խախտում մասնավոր և ընտանեկան կյանքի անձեռնմխելիությունը.

3) երեխան հանդիսանում է առանց ծնողական խնամքի մնացած երեխա և չունի Հայաստանի Հանրապետության օրենքով սահմանված օրինական ներկայացուցիչ.

4) առկա է երեխայի կյանքը կամ առողջությունը վտանգող անմիջական սպառնալիք կամ երեխան բռնության է ենթարկվել ծնողների կամ այլ օրինական ներկայացուցիչների կողմից և երեխայի տեսաձայնագրումը, ֆոտոնկարահանումը ու դրանցով ստացված տեղեկատվությունը զանգվածային լրատվության միջոցներով տարածելը (հրապարակելը) իրականացվում է երեխայի կյանքի կամ առողջության համար անմիջական սպառնալիք հանդիսացող հանգամանքների կամ բռնությունից երեխայի հետագա պաշտպանությունն ապահովելու անհրաժեշտության մասին հանրությանը իրազեկելու նպատակով:

3. Երեխայի տեսաձայնագրմամբ և (կամ) ֆոտոնկարահանմամբ ստացված տեղեկատվությունը տարածելիս (հրապարակելիս), զանգվածային լրատվության միջոցը տեխնիկական համապատասխան միջոցների կիրառմամբ պետք է ապահովի երեխայի անհատականացման համար անհրաժեշտ արտաքին տվյալների (մազեր, հոնքեր, քիթ, աչքեր, հասակ) քողարկումը և երեխայի ձայնի փոփոխությունը՝

1) սույն հոդվածի 2-րդ մասի 3-րդ և 4-րդ կետերով սահմանված դեպքերում.

2) կյանքի դժվարին իրավիճակում հայտնված կամ օրինական ներկայացուցիչ ունեցող՝ առանց ծնողական խնամքի մնացած երեխայի մասին տեղեկատվությունը տարածելու (հրապարակելու) դեպքում.

3) երեխայի արժանապատվությունը նսեմացնող ցանկացած հանգամանքի մասին տեղեկատվություն տարածելու (հրապարակելու) դեպքում:

4. Երեխայի մասնավոր և ընտանեկան կյանքին կամայական կամ ապօրինի միջամտությունը, երեխայի պատվի ու բարի համբավի դեմ ոտնձգությունն առաջացնում է Հայաստանի Հանրապետության օրենքով նախատեսված պատասխանատվություն:

**ՀՈԴՎԱԾ 24. ԵՐԵԽԱՅԻ ՀԱՂՈՐԴԱԿՑՈՒԹՅԱՆ ԱԶԱՏՈՒԹՅՈՒՆԸ ԵՎ ԳԱՂՏՆԻՈՒԹՅՈՒՆԸ**

 1.Յուրաքանչյուր երեխա ունի նամակագրության, հեռախոսային խոսակցությունների և հաղորդակցության այլ ձևերի ազատության և գաղտնիության իրավունք:

2. Յուրաքանչյուր երեխա իրավունք ունի որոնելու, ստանալու և հաղորդելու գաղափարներ ու տեղեկատվություն հաղորդակցության ցանկացած միջոցով՝ տարիքին և հասունության մակարդակին համապատասխան :

3. Պետությունը խրախուսում է այնպիսի աշխատանքների, ծրագրերի, միջոցառումների իրականացմանը, որոնք միտված են երեխայի ընդունակությունների բացահայտման, նրա ստեղծագործական կարողությունների և մտավոր ներուժի, անհատականության լիակատար և բազմակողմանի զարգացման, հասարակության մեջ երեխային լիարժեք կյանքի նախապատրաստման նպատակով տեղեկատվության ստացմանը, մասնավորապես՝ զանգվածային լրատվության միջոցների տարածմանը, մանկական գրքերի, դասագրքերի, պատկերազարդ գրքույկների հրատարակմանը, ֆիլմերի, ներկայացումների, հեռուստատեսային ծրագրերի, տեսահոլովակների և ձայնահոլովակների (այդ թվում՝ Հայաստանի Հանրապետությունում բնակվող ազգային փոքրամասնությունների լեզուներով) պատրաստմանը:

4. Երեխայի ծնողը կամ այլ օրինական ներկայացուցիչը պարտավոր է ուղղորդել երեխային՝ նրա տարիքին և հասունության մակարդակին, հայացքներին ու նախասիրություններին համապատասխան, ստանալու այնպիսի գաղափարներ ու տեղեկատվություն, որոնք առավելապես կնպաստեն երեխայի ֆիզիկական, մտավոր, հոգեբանական, հոգևոր և բարոյական զարգացմանը, նրա մոտ առողջ ապրելակերպի ձևավորմանը:

5. Արգելվում է երեխաներին վաճառել, ցուցադրել կամ երեխաների շրջանում ցանկացած այլ եղանակով տարածել երեխայի առողջության, ֆիզիկական, մտավոր, հոգեբանական, հոգևոր և բարոյական զարգացման, երեխայի դաստիարակության վրա բացասական ազդեցություն ունեցող, սահմանադրական կարգը բռնի տապալելուն, ազգային, ռասայական, կրոնական ատելություն բորբոքելուն ուղղված, բռնություն, պատերազմ կամ դաժանություն քարոզող, մարդկային արժանապատվությունը նսեմացնող, ընտանիքը վարկաբեկող, իրավախախտումներին նպաստող զանգվածային լրատվության միջոցներ, հեռուստառադիոհաղորդումներ, գրականություն, ֆիլմեր, ներկայացումներ, նկարներ, տեսահոլովակներ և ձայնահոլովակներ:

6. Արգելվում է կամայական կամ ապօրինի միջամտությունը՝ երեխայի կողմից նամակագրության, հեռախոսային խոսակցությունների և հաղորդակցության այլ ձևերի ազատության և գաղտնիության իր իրավունքների իրականացմանը:

**ՀՈԴՎԱԾ 25. ՍԵՓԱԿԱՆ ԿԱՐԾԻՔՆ ԱԶԱՏ ԱՐՏԱՀԱՅՏԵԼՈՒ ԵՐԵԽԱՅԻ ԱԶԱՏՈՒԹՅՈՒՆԸ**

1. Երեխան իրավունք ունի ազատ արտահայտելու իր կարծիքը, որը, երեխայի տարիքին և հասունության մակարդակին համապատասխան, հաշվի է առնվում իրեն վերաբերող հարցերում: Երեխայի կարծիքն ազատ արտահայտելու իրավունքը ներառում է սեփական կարծիք ունենալու, ինչպես նաև առանց պետական և տեղական ինքնակառավարման մարմինների միջամտության և անկախ պետական սահմաններից՝ տեղեկատվության որևէ միջոցով տեղեկություններ ու գաղափարներ փնտրելու, ստանալու և տարածելու ազատությունը:

2. Յուրաքանչյուր երեխա ունի գեղարվեստական, գիտական և տեխնիկական ստեղծագործության ազատության:

3. Կարծիքի արտահայտման ազատությունը կարող է սահմանափակվել միայն Հայաստանի Հանրապետության օրենքով՝ բացառապես Հայաստանի Հանրապետության Սահմանադրության 42-րդ հոդվածի 3-րդ մասով նախատեսված նպատակներով:

**ՀՈԴՎԱԾ 26. ԵՐԵԽԱՅԻ ՄՏՔԻ, ԽՂՃԻ ԵՎ ԿՐՈՆԻ ԱԶԱՏՈՒԹՅՈՒՆԸ**

1. Յուրաքանչյուր երեխա ունի մտքի, խղճի, կրոնի ազատության իրավունք, որը ներառում է կրոնը կամ համոզմունքները փոխելու ազատությունը և դրանք ինչպես միայնակ, այնպես էլ այլոց հետ համատեղ և հրապարակավ կամ մասնավոր կարգով՝ քարոզի, եկեղեցական արարողությունների, պաշտամունքի այլ ծիսակատարությունների կամ այլ ձևերով արտահայտելու ազատությունը:

2. Երեխայի մտքի, խղճի և կրոնի ազատության արտահայտումը կարող է սահմանափակվել միայն Հայաստանի Հանրապետության օրենքով՝ բացառապես Հայաստանի Հանրապետության Սահմանադրության 41-րդ հոդվածի 2-րդ մասով նախատեսված նպատակներով:

3. Արգելվում է առանց ծնողի կամ այլ օրինական ներկայացուցչի համաձայնության մինչև տասնվեց տարեկան երեխայի մասնակցությունը կրոնական կազմակերպություններին:

4. Երեխաներին կրոնական կազմակերպություններին մասնակցելուն հարկադրելն արգելվում է:

**ՀՈԴՎԱԾ 27. ՀԱՎԱՔՆԵՐ ԿԱԶՄԱԿԵՐՊԵԼՈՒ ԵՎ ՀԱՎԱՔՆԵՐԻՆ ԱԶԱՏՈՐԵՆ ՄԱՍՆԱԿՑԵԼՈՒ ԵՐԵԽԱՅԻ ԻՐԱՎՈՒՆՔԸ**

1. Յուրաքանչյուր երեխա ունի խաղաղ, առանց զենքի հավաքներին ազատորեն մասնակցելու իրավունք:

2. Տասնչորս տարեկանը լրացած յուրաքանչյուր երեխա ունի խաղաղ, առանց զենքի հավաքներ կազմակերպելու իրավունք: Մինչև տասնչորս տարեկան երեխան հավաք կարող է կազմակերպել միայն իր ծնողի կամ այլ օրինական ներկայացուցչի գրավոր համաձայնությամբ:

3. Երեխայի առողջության և բարոյականության կամ հիմնական իրավունքների և ազատությունների պաշտպանության նպատակով, երեխայի ծնողը կամ այլ օրինական ներկայացուցիչը, ինչպես նաև «Հավաքների ազատության մասին» Հայաստանի Հանրապետության օրենքով սահմանված լիազոր մարմինը և Հայաստանի Հանրապետության ոստիկանությունը՝ Հայաստանի Հանրապետության օրենքներով իրենց վերապահված լիազորությունների շրջանակներում, կարող են սահմանափակել երեխայի հավաքների ազատությունը:

**ՀՈԴՎԱԾ 28. ՄԻԱՎՈՐՈՒՄՆԵՐԻՆ ԱՆԴԱՄԱԿՑԵԼՈՒ ԵՐԵԽԱՅԻ ԻՐԱՎՈՒՆՔԸ**

1. Յուրաքանչյուր երեխա, Հայաստանի Հանրապետության օրենքով սահմանված կարգով, ունի այլոց հետ միավորվելու, այդ թվում՝ հասարակական, մանկապատանեկան կազմակերպություններին անդամակցելու իրավունք:

2. Միավորումներին անդամակցելու երեխայի իրավունքը կարող է սահմանափակվել Հայաստանի Հանրապետության օրենքով՝ բացառապես Հայաստանի Հանրապետության Սահմանադրության 45-րդ հոդվածի 3-րդ մասով նախատեսված դեպքերում:

**ՀՈԴՎԱԾ 29. ԵՐԵԽԱՅԻ ՍԵՓԱԿԱՆՈՒԹՅԱՆ ԻՐԱՎՈՒՆՔԸ**

1. Հայաստանի Հանրապետության Սահմանադրության 60-րդ հոդվածին համապատասխան՝ յուրաքանչյուր երեխա ունի օրինական հիմքով ձեռք բերած սեփականությունն իր հայեցողությամբ տիրապետելու, օգտագործելու և տնօրինելու իրավունք:

2. Երեխան սեփականության իրավունք չունի ծնողների գույքի նկատմամբ, իսկ ծնողները սեփականության իրավունք չունեն երեխայի գույքի նկատմամբ։ Համատեղ ապրող երեխաներն ու ծնողները կարող են մեկը մյուսի գույքը տիրապետել և օգտագործել փոխադարձ համաձայնությամբ։

3. Յուրաքանչյուր երեխա ունի ժառանգելու իրավունք՝ Հայաստանի Հանրապետության քաղաքացիական օրենսգրքով սահմանված դեպքերում և կարգով:

Ծնողներին կամ նրանցից մեկին ծնողական իրավունքներից զրկելու կամ ծնողական իրավունքների սահմանափակման դեպքում երեխան պահպանում է այդ ծնողների գույքը ժառանգելու իրավունքը: Պետությունը երաշխավորում է երեխայի ժառանգելու իրավունքը:

4. Երեխային սեփականության իրավունքով պատկանող գույքը տիրապետելու, օգտագործելու և տնօրինելու հետ կապված այլ հարաբերությունները կարգավորվում են Հայաստանի Հանրապետության Սահմանադրությամբ, Հայաստանի Հանրապետության քաղաքացիական օրենսգրքով, Հայաստանի Հանրապետության ընտանեկան օրենսգրքով և քաղաքացիական իրավունքի նորմեր պարունակող այլ օրենքներով:

**ՀՈԴՎԱԾ 30. ԵՐԵԽԱՅԻ ԿՐԹՈՒԹՅԱՆ ԻՐԱՎՈՒՆՔԸ**

1. Յուրաքանչյուր երեխա ունի կրթություն ստանալու և ուսումնական հաստատություն ընտրելու իրավունք:

2. Յուրաքանչյուր երեխա ունի պետական ուսումնական հաստատություններում միջնակարգ կրթությունն անվճար ստանալու իրավունք: Երեխայի կողմից տասներկուամյա միջնակարգ կամ նախնական (արհեստագործական) մասնագիտական կամ միջին մասնագիտական կրթություն ստանալը պարտադիր է, բացառությամբ «Կրթության մասին» Հայաստանի Հանրապետության օրենքով սահմանված դեպքերի: Երեխայի ծնողը կամ այլ օրինական ներկայացուցիչը պարտավոր է ապահովել տասներկուամյա միջնակարգ կամ նախնական (արհեստագործական) մասնագիտական կամ միջին մասնագիտական կրթություն ստանալու՝ երեխայի իրավունքի իրականացումը, ընդ որում, երեխայի կարծիքը հաշվի առնելով հանդերձ, մինչև երեխայի հիմնական ընդհանուր կրթություն ստանալը ծնողները կամ այլ օրինական ներկայացուցիչներն ունեն կրթական հաստատության և երեխայի ուսուցման ձևի ընտրության իրավունք: Պետական և տեղական ինքնակառավարման մարմինները, Հայաստանի Հանրապետության օրենքներով իրենց վերապահված լիազորությունների շրջանակներում օժանդակում են երեխայի ծնողի կամ այլ օրինական ներկայացուցչի կողմից սույն մասով սահմանված պարտականության կատարմանը:

3. Յուրաքանչյուր երեխա, Հայաստանի Հանրապետության օրենքով սահմանված դեպքերում և կարգով ունի մրցութային հիմունքներով պետական բարձրագույն և այլ մասնագիտական կրթական հաստատություններում անվճար կրթություն ստանալու իրավունք:

4. Պետությունն ապահովում է երեխայի կրթության ստանալու իրավունքի իրականացման համար անհրաժեշտ պայմանների ստեղծումը, այդ թվում՝

1) հանրակրթական, մասնագիտական դպրոցների, մարզական, տեխնիկական և մշակութային ստեղծագործական մանկական կենտրոնների, այլ ուսումնական հաստատությունների հիմնումը.

2) տաղանդավոր երեխաների հայտնաբերման, նրանց դաստիարակության և կրթության կազմակերպման համապատասխան ծրագրերի մշակումը և իրականացումը.

3) կրթության և գիտության բնագավառներում պետական քաղաքականության մշակման և իրականացման ընթացքում հաշվի են առնվում կրթության առանձնահատուկ պայմանների կարիք ունեցող հաշմանդամություն ունեցող երեխաների իրավունքները, օրինական շահերը և սոցիալական ներառման անհրաժեշտությունը, նրանց համար ապահովվում են կրթության առանձնահատուկ պայմաններ՝ Հայաստանի Հանրապետության օրենքներով և այլ իրավական ակտերով սահմանված պահանջներին համապատասխան.

4) երեխաների ընդունակությունների բացահայտման, ստեղծագործական կարողությունների և մտավոր ներուժի, անհատականության լիակատար և բազմակողմանի զարգացման, կրթական և գիտական ներուժի իրացման համար ծրագրավորված և շարունակական միջոցառումների իրականացումը.

5) ուսումնական հաստատություններում չընդգրկված, ուսումնական հաստատություններ չհաճախող դպրոցական տարիքի երեխաների հայտնաբերմանը և նրանց այդ հաստատություններում ընդգրկելուն, ուսումնական հաստատություններ նրանց հաճախելիությունն ապահովելուն ուղղված համապատասխան միջոցառումների իրականացումը .

6) երեխաների կրթության և մասնագիտական պատրաստության համար անհրաժեշտ տեղեկատվության և նյութերի տրամադրման մատչելիությունը.

7) երեխաների կրթություն ստանալու իրավունքի արդյունավետ իրականացմանն ուղղված՝ համալիր և տարեկան ծրագրերով նախատեսված այլ միջոցառումների իրականացումը:

**ՀՈԴՎԱԾ 31. ԵՐԵԽԱՅԻ ԱՇԽԱՏԱՆՔԱՅԻՆ ԻՐԱՎՈՒՆՔՆԵՐԸ**

1. Յուրաքանչյուր երեխա ունի իր տարիքային հնարավորություններին, զարգացման առանձնահատկություններին և ունակություններին համապատասխան մասնագիտություն ստանալու, օրենքով չարգելված աշխատանքային գործունեություն ծավալելու իրավունք:

2. Մինչև տասնվեց տարեկան երեխաներին մշտական աշխատանքի ընդունելն արգելվում է: Մինչև 16 տարեկան երեխաները կարող են ընդունվել ժամանակավոր աշխատանքի՝ ծնողներից մեկի կամ այլ օրինական ներկայացուցչի գրավոր համաձայնությամբ, եթե դա չի խանգարում նրանց ուսուցման գործընթացին:

3. Յուրաքանչյուր աշխատող երեխա, Հայաստանի Հանրապետության աշխատանքային օրենսգրքին համապատասխան, ունի առողջ, անվտանգ և արժանապատիվ աշխատանքային պայմանների, առավելագույն աշխատաժամանակի սահմանափակման, ամենօրյա և շաբաթական հանգստի, ինչպես նաև ամենամյա վճարովի արձակուրդի իրավունք:

4. Երեխաները կարող են ընդգրկվել միայն այնպիսի աշխատանքներում, որոնք չեն վտանգում նրանց առողջությունը (այդ թվում՝ ֆիզիկական և մտավոր զարգացումը), բարոյականությունը, չեն սպառնում նրանց անվտանգությանը և չեն խոչընդոտում նրանց կրթությանը: Երեխաները չեն կարող ընդգրկվել աշխատանքի հանգստյան, ոչ աշխատանքային՝ տոնական և հիշատակի օրերին, բացառությամբ մարզական և մշակութային միջոցառումներին մասնակցելու դեպքերի:

5. Մինչև տասնչորս տարեկան երեխաները կարող են ընդգրկվել բացառապես կինեմատոգրաֆիայի, մարզական, թատերական և համերգային կազմակերպություններում, կրկեսում, հեռուստատեսությունում և ռադիոյում ստեղծագործությունների ստեղծմանը (ստեղծագործական աշխատանք) և (կամ) կատարմանը:

6. Երեխաներն ունեն աշխատանքի արտոնյալ պայմանների իրավունք: Երեխաների համար սահմանվում է աշխատաժամանակի կրճատ տևողություն՝ Հայաստանի Հանրապետության աշխատանքային օրենսգրքով սահմանված պահանջներին համապատասխան:

7. Արգելվում է երեխաներին ներգրավել Հայաստանի Հանրապետության օրենսդրությամբ սահմանված ծանր, վնասակար, առանձնապես ծանր, առանձնապես վնասակար աշխատանքներում:

8. Արգելվում է երեխաներին ներգրավել ալկոհոլային խմիչքների, թմրամիջոցների, հոգեմետ (հոգեներգործուն) նյութերի, ծխախոտի, էրոտիկա, պոռնոգրաֆիա, սարսափ բովանդակող տպագիր հրատարակությունների, ֆիլմերի, տեսահոլովակների, հեռուստառադիոհաղորդումների արտադրության, օգտագործման, գովազդի, առևտրի կամ ցանկացած այլ եղանակով իրացմանն ուղղված աշխատանքներում, ինչպես նաև մոլեխաղեր կազմակերպելուն կամ դրա գովազդելուն ուղղված աշխատանքներին :

9. Երեխային աշխատանքի ընդունելու կարգը և պայմանները, երեխայի արտոնությունները, ինչպես նաև երեխայի աշխատանքային հարաբերությունների հետ կապված այլ առանձնահատկությունները սահմանվում են Հայաստանի Հանրապետության աշխատանքային օրենսգրքով:

10. Երեխայի պարտադիր կամ հարկադիր աշխատանքն արգելվում է և առաջացնում է Հայաստանի Հանրապետության օրենքով սահմանված պատասխանատվություն:

**ՀՈԴՎԱԾ 32. ԱԶԳԱՅԻՆ ԵՎ ԷԹՆԻԿ ԻՆՔՆՈՒԹՅՈՒՆԸ ՊԱՀՊԱՆԵԼՈՒ ԵՐԵԽԱՅԻ ԻՐԱՎՈՒՆՔԸ**

1. Յուրաքանչյուր երեխա ունի իր ազգային և էթնիկ ինքնությունը պահպանելու իրավունք:

2. Ազգային փոքրամասնություններին պատկանող երեխաներն ունեն իրենց ավանդույթների, կրոնի, լեզվի և մշակույթի պահպանման ու զարգացման իրավունք:

3. Սույն հոդվածի 1-ին և 2-րդ մասերով սահմանված իրավունքների իրականացումը կարգավորվում է Հայաստանի Հանրապետության օրենքներով:

**ՀՈԴՎԱԾ 33. ԵՐԵԽԱՅԻ ԼԱՎԱԳՈՒՅՆ ՇԱՀԵՐԻ ԱՊԱՀՈՎՈՒՄԸ**

1. Երեխային վերաբերող հարցերում երեխայի շահերը պետք է առաջնահերթ ուշադրության արժանանան:

2. Երեխայի նկատմամբ իրականացվող ցանկացած գործողությունում առաջնահերթ ուշադրության է դարձվում երեխայի լավագույն շահերին, որն առնվազն ներառում է երեխայի մտավոր և ֆիզիկական կարիքները, այդ կարիքների բավարարման համար համապատասխան խնամքը, երեխայի դաստիարակության ու զարգացման համար պայմաններ ստեղծելու հնարավորությունը, երեխայի զարգացման համար ծնողի (ծնողների) և ընտանիքի այլ անդամների հետ անվտանգ պայմաններում շփվելու կարևորությունը, ինչպես նաև երեխայի մշակութային, լեզվական, հոգևոր կամ կրոնական կապերը և դաստիարակությունն ընտանեկան միջավայրում, որտեղ կապահովվեն երեխայի համակողմանի և լիարժեք զարգացման համար անհրաժեշտ կենսապայմանները, կհարգվեն երեխայի մարդկային արժանապատվությունը, մշակութային և լեզվական ավանդույթներն ու կրոնական կամ հոգևոր կյանքը, հաշվի կառնվեն երեխայի հայացքներն ու նախասիրությունները և այլ կարիքներն ու պահանջները՝ երեխայի տարիքին և հասունության մակարդակին համապատասխան:

3. Պետությունն առաջնորդվում է երեխայի լավագույն շահերի առավելագույն պաշտպանության անհրաժեշտությամբ: Երեխայի լավագույն շահերի ապահովումն ուղղված է երեխայի իրավունքների արդյունավետ և ամբողջական իրականացմանը:

**ՀՈԴՎԱԾ 34. ԵՐԵԽԱՅԻ ՈՒՂՂՈՐԴՈՒՄԸ**

1. Երեխայի տարիքին և հասունության մակարդակին, հայացքներին ու նախասիրություններին, երեխայի զարգացող ունակություններին համապատասխան՝ երեխայի ծնողները կամ այլ օրինական ներկայացուցիչները, ինչպես նաև երեխայի ընտանիքի այլ անդամները իրավունք ունեն և պարտավոր են ուղղորդելու երեխային սույն գլխով սահմանված իր իրավունքներն իրականացնելիս՝ հաշվի առնելով երեխայի լավագույն շահերը:

2. Պետական և տեղական ինքնակառավարման մարմինները Հայաստանի Հանրապետության օրենքներով իրենց վերապահված լիազորությունների շրջանակներում, օժանդակում են երեխայի ծնողների կամ այլ օրինական ներկայացուցիչների, ինչպես նաև երեխայի ընտանիքի այլ անդամների կողմից երեխայի ուղղորդմանը:

**ԳԼՈՒԽ IV.**

**ՍՈՑԻԱԼԱԿԱՆ, ՏՆՏԵՍԱԿԱՆ ԵՎ ՄՇԱԿՈՒԹԱՅԻՆ ՈԼՈՐՏՆԵՐՈՒՄ ԵՐԵԽԱՅԻ ԻՐԱՎՈՒՆՔՆԵՐԸ**

**ՀՈԴՎԱԾ 35. ԵՐԵԽԱՅԻ ԱՌՈՂՋՈՒԹՅԱՆ ՊԱՀՊԱՆՈՒՄԸ**

1. Յուրաքանչյուր երեխա ունի առողջության պահպանման և ամրապնդման իրավունք:

2. Պետությունն իր հնարավորությունների շրջանակներում, Հայաստանի Հանրապետության օրենսդրությամբ սահմանված կարգով, ապահովում է առողջապահական ծառայություններից երեխայի անվճար կամ արտոնյալ պայմաններով օգտվելու հնարավորությունը՝ ամենամյա առողջապահական նպատակային ծրագրերի շրջանակներում:

3. Պետությունն իր հնարավորությունների սահմաններում, համալիր և տարեկան ծրագրերին համապատասխան, ձեռնարկում է անհրաժեշտ միջոցառումներ՝ երեխայի առողջության առավելագույնս հասանելի մակարդակն ապահովելու համար:

4. Երեխայի առողջության պահպանման և ամրապնդման իրավունքի իրականացման նպատակով, սույն հոդվածի 2-րդ և 3-րդ մասերով սահմանված միջոցառումներից բացի, hամալիր և տարեկան ծրագրերին համապատասխան, ձեռնարկվում են՝

1) երեխաների մոտ հիվանդությունները վաղ շրջանում ախտորոշելուն և բուժելուն ուղղված միջոցառումներ, որոնց, իրենց իրավասությունների շրջանակներում ներգրավվում են նաև համայնքների սոցիալական աշխատանքի մասնագետները, տարածքային կառավարման մարմինների և Երևանի քաղաքապետարանի՝ երեխաների իրավունքների պաշտպանության հարցերով զբաղվող ստորաբաժանումների, սոցիալական ծառայություններ տրամադրող տարածքային մարմինների աշխատողները.

2) նորածինների և մանկական մահացության մակարդակն իջեցնելուն ուղղված միջոցառումներ.

3) երեխաների առողջության պահպանման, առողջ սննդի, կրծքով կերակրման առավելությունների, առողջ ապրելակերպի, հիգիենայի, երեխաների գտնվելու վայրում սանիտարահիգիենիկ պայմանների պահպանման, ընտանիքի պլանավորման արդյունավետ և անվնաս միջոցների ու մեթոդների վերաբերյալ հասարակությանը իրազեկման աշխատանքներ՝ զանգվածային լրատվության միջոցներով տեղեկատվության հրապարակման, տեղեկատվական թերթիկների և մասնագիտական գրականության տրամադրման, սոցիալական հոլովակների հեռարձակման և Հայաստանի Հանրապետության օրենսդրությամբ չարգելված այլ միջոցներով.

4) նախածննդյան և հետծննդյան շրջանում պատշաճ բժշկական օգնության և սպասարկման ապահովմանն ուղղված միջոցառումներ.

5) հղիության ընթացքում հղիության և ծննդաբերության հետ կապված բժշկական օգնության և սպասարկման ապահովմանն ուղղված միջոցառումներ.

6) երեխաների բժշկական վերականգնմանն ուղղված՝ մատչելի և որակյալ միջոցառումներ.

7) գյուղական բնակավայրերում և սահմանամերձ շրջաններում ապրող երեխաների համար առաջնային բժշկական օգնության կազմակերպման մատչելի պայմանների ապահովմանն ուղղված միջոցառումներ.

8) երեխաների բժշկական օգնության և սպասարկման առանձնահատկությունների, երեխաների բժշկական վերականգնման միջազգային առաջավոր փորձի վերաբերյալ բուժանձնակազմին պարբերաբար և շարունակական իրազեկման միջոցառումներ՝ սեմինարների անցկացման, տեղեկատվական թերթիկների, մասնագիտական գրականության տրամադրման և Հայաստանի Հանրապետության օրենսդրությամբ չարգելված այլ միջոցներով:

5. Հայաստանի Հանրապետության կառավարության որոշմամբ սահմանված դեպքերում և կարգով երեխային տրամադրվում է վերականգնողական օգնություն՝ վերականգնողական բժշկական օգնության և սպասարկման ձևով, վերականգնողական, տեխնիկական միջոցների և այլ օժանդակ սարքերի տրամադրման միջոցով:

**ՀՈԴՎԱԾ 36. ԵՐԵԽԱՅԻ ԱՆՀՐԱԺԵՇՏ ԿԵՆՍԱՊԱՅՄԱՆՆԵՐ ՈՒՆԵՆԱԼՈՒ ԻՐԱՎՈՒՆՔԸ**

1. Յուրաքանչյուր երեխա ունի ֆիզիկական, մտավոր, հոգեբանական, հոգևոր և բարոյական լիարժեք զարգացման համար անհրաժեշտ կենսապայմանների իրավունք: Երեխայի զարգացման համար անհրաժեշտ կենսապայմանների ապահովման հարցում հիմնական պատասխանատվությունը կրում են ծնողները կամ այլ օրինական ներկայացուցիչները:

2. Ծնողների կամ այլ օրինական ներկայացուցիչների կողմից երեխայի համար անհրաժեշտ կենսապայմանների ապահովման անկարողության կամ անհնարինության դեպքում, պետությունն իր հնարավորությունների շրջանակներում և Հայաստանի Հանրապետության օրենսդրությամբ սահմանված կարգով ցուցաբերում է համապատասխան օգնություն:

**ՀՈԴՎԱԾ 37. ԵՐԵԽԱՅԻ ՍՈՑԻԱԼԱԿԱՆ ՊԱՇՏՊԱՆՈՒԹՅՈՒՆԸ**

1. Երեխաներին սոցիալական ծառայությունները տրամադրվում են «Սոցիալական աջակցության մասին» Հայաստանի Հանրապետության օրենքով, սույն օրենքով, Հայաստանի Հանրապետության այլ օրենքներով, Հայաստանի Հանրապետության կառավարության որոշումներով և այլ նորմատիվ իրավական ակտերով սահմանված դեպքերում և կարգով:

2. Պետությունը երաշխավորում է երեխաներին կենսաթոշակների, նպաստների և այլ դրամական վճարումների տրամադրումը՝ Հայաստանի Հանրապետության օրենքներով սահմանված դեպքերում, ծավալով ու ձևերով:

3. Պետությունը, իր հնարավորությունների շրջանակներում, համալիր և տարեկան ծրագրերին համապատասխան, Հայաստանի Հանրապետության օրենսդրությամբ սահմանված դեպքերում և կարգով իրականացնում է երեխաների սոցիալական պաշտպանությանը և կենսամակարդակի բարելավմանն ուղղված հասցեական ծրագրեր և միջոցառումներ:

**ՀՈԴՎԱԾ 38. ԵՐԵԽԱՅԻ ԳՈՒՅՔԱՅԻՆ ԻՐԱՎՈՒՆՔՆԵՐԸ**

1. Երեխայի կողմից գույքային իրավունքների ձեռք բերման, դրանց իրականացման և դադարման հետ կապված հարաբերությունները կարգավորվում են սույն օրենքով, Հայաստանի Հանրապետության քաղաքացիական օրենսգրքով, Հայաստանի Հանրապետության ընտանեկան օրենսգրքով և քաղաքացիական իրավունքի նորմեր պարունակող այլ օրենքներով:

2. Ծնողներին կամ նրանցից մեկին ծնողական իրավունքներից զրկելու կամ ծնողական իրավունքների սահմանափակման դեպքում երեխան պահպանում է բնակելի տարածության օգտագործման իր իրավունքը, բնակելի տարածության բացակայության դեպքում՝ Հայաստանի Հանրապետության օրենսդրությանը համապատասխան բնակելի տարածություն ստանալու իրավունքը, ինչպես նաև ծնողների և այլ ազգականների հետ ազգակցականության կապի վրա հիմնված գույքային իրավունքները:

3. Բնակելի տարածության վարձակալի կամ սեփականատիրոջ ընտանիքի անդամ հանդիսացող երեխան ունի այդ վարձակալի կամ սեփականատիրոջ զբաղեցրած բնակելի տարածությունում ապրելու (բնակվելու) իրավունք՝ անկախ իր բնակության վայրից: Բնակելի տարածության օգտագործման իրավունք ունեցող անձի հետ առանց սեփականատիրոջ համաձայնության կարող է բնակվել նաև իր երեխան:

**ՀՈԴՎԱԾ 39. ՄՇԱԿՈՒՅԹԻՆ ՀԱՂՈՐԴԱԿՑՎԵԼՈՒ ԵՐԵԽԱՅԻ ԻՐԱՎՈՒՆՔԸ**

1. Յուրաքանչյուր երեխա ունի իր ժողովրդի պատմությանը, ավանդույթներին, հոգևոր արժեքներին, համաշխարհային մշակույթին, ազգային և համամարդկային արժեքներին հաղորդակցվելու, հասարակության մշակութային կյանքում ներգրավվելու, մշակութային կյանքին մասնակցելու, դրա պահպանմանն ու զարգացմանը նպաստելու իրավունք:

2. Հայաստանի Հանրապետության օրենքներով և այլ նորմատիվ իրավական ակտերով սահմանված կարգով, համալիր և տարեկան ծրագրերին համապատասխան, պետությունն ապահովում է սույն հոդվածի 1-ին մասով սահմանված երեխայի իրավունքի իրականացման համար անհրաժեշտ կազմակերպական և իրավական հիմքերը, այդ թվում՝

1) ձեռնարկում է երեխաների համար մշակութային բարիքներն առավելապես մատչելի դարձնելուն և դրանցից օգտվելը հնարավորինս դյուրացնելուն ուղղված միջոցառումներ, ներառյալ՝ երեխաների և նրանց ուղեկցող անձանց համար մշակութային գործունեություն իրականացնող կազմակերպությունների, հիմնարկների վճարովի ծառայություններից օգտվելու արտոնությունների կարգի սահմանումը, ինչպես նաև թատրոններ, թանգարաններ, կինոթատրոններ, պատմամշակութային հուշարձանների տարածք երեխաների անվճար այցելությունների կազմակերպումը,

2) խրախուսում է մանկական ֆիլմերի և տեսաֆիլմերի, մանկական հեռուստառադիոհաղորդումների թողարկումը, մանկական ներկայացումների պատրաստումը, մանկական թերթերի, ամսագրերի, գրքերի հրապարակումը, ապահովում դրանց մատչելիությունը,

3) խրախուսում է հասարակության մշակութային կյանքում երեխաների ստեղծագործական կարողությունների և մտավոր ներուժի օգտագործումը:

3. Պետական և տեղական ինքնակառավարման մարմինները, Հայաստանի Հանրապետության օրենքով իրենց վերապահված լիազորությունների շրջանակներում, աջակցում և խրախուսում են անցկացվող մշակութային միջոցառումներին երեխայի մասնակցությունը՝ երեխայի տարիքին և հասունության մակարդակին համապատասխան:

**ՀՈԴՎԱԾ 40. ԵՐԵԽԱՅԻ ՀԱՆԳՍՏԻ, ԺԱՄԱՆՑԻ, ՖԻԶԿՈՒԼՏՈՒՐԱՅՈՎ ԵՎ ՍՊՈՐՏՈՎ ԶԲԱՂՎԵԼՈՒ ԻՐԱՎՈՒՆՔԸ**

1. Յուրաքանչյուր երեխա ունի հանգստի և ժամանցի, իր տարիքին և հասունության մակարդակին համապատասխան՝ հասարակության մարզական կյանքին մասնակցելու, ֆիզկուլտուրայով և սպորտով ազատորեն զբաղվելու իրավունք:

2. Պետությունն իր հնարավորությունների շրջանակներում խրախուսում է երեխայի հանգստի և ժամանցի կազմակերպումը, երեխաների շրջանում ֆիզկուլտուրային-առողջարարական միջոցառումների կազմակերպումն ու անցկացումը:

3. Հայաստանի Հանրապետության օրենքներով և այլ նորմատիվ իրավական ակտերով սահմանված կարգով, համալիր և տարեկան ծրագրերին համապատասխան, պետությունն ապահովում է սույն հոդվածի 1-ին մասով սահմանված երեխայի իրավունքի իրականացման համար անհրաժեշտ կազմակերպական և իրավական հիմքերը, այդ թվում՝

1) երեխաների արտադպրոցական դաստիարակության իրականացման համար պայմանների ստեղծումը,

2) նախադպրոցական և դպրոցական տարիքի երեխաների ֆիզիկական դաստիարակության պետական ծրագրերի կազմումը և հաստատումը,

3) ուսումնական հաստատություններում ուսուցանող երեխաների ֆիզիկական ունակությունների զարգացման կազմակերպումը,

4) մարզական, հանգստի և առողջության ամրապնդմանն ուղղված հաստատությունների հիմնումը,

5) երեխայի հանգիստը և ժամանցը կազմակերպող իրավաբանական և ֆիզիկական անձանց գործունեությունը կարգավորող նորմատիվ իրավական ակտերի ընդունումը,

6) Հայաստանի Հանրապետության օրենսդրությամբ երեխաների հանգստի և ժամանցի կազմակերպմանը ներկայացվող պահանջների կատարման, այդ թվում՝ երեխայի հանգստի և ժամանցի համար նախատեսված վայրերում և հաստատություններում երեխայի համար անվտանգ և առողջության համար անվնաս պայմանների նկատմամբ հսկողությունը,

7) աջակցում է ֆիզկուլտուրային-առողջարարական, մարզական և ուսումնական բազաների պահպանմանն ու նպատակային օգտագործմանը, նոր ուսումնամարզական բազաների կառուցմանը, մանկապատանեկան մարզադպրոցների ցանցի ընդլայնմանը, դրանց նյութատեխնիկական բազայի ամրապնդմանը:

4. Տարածքային պլանավորումը, բնակավայրերի, դրանց առանձին թաղամասերի նախագծումն ու կառուցապատումը, բազմաբնակարան շենքերի շինարարությունն իրականացնելիս, «Քաղաքաշինության մասին» Հայաստանի Հանրապետության օրենքով սահմանված քաղաքաշինական գործունեության մասնակիցները պետք է ապահովեն երեխաների տարիքային խմբերի առանձնահատկություններին համապատասխանող անվտանգ, բարեկարգ և մատչելի բացօթյա խաղահրապարակների, հանգստի գոտու, ինչպես նաև դրանց անմիջականորեն կից՝ ստվերային շվաքարանների առկայությունը (արևից և տեղումներից երեխաներին պաշտպանելու համար):

5. Երեխայի հանգիստը և ժամանցը կազմակերպող իրավաբանական և ֆիզիկական անձինք պարտավոր են՝

1) երեխայի հանգստի և ժամանցի համար նախատեսված վայրերում և հաստատություններում (այդ թվում՝ առողջարարական ճամբարներում, մանկապատանեկան բնակատեղիներում, երեխաների համար նախատեսված ճամբարային բնակատեղիներում, մանկական սրճարաններում, մարզադպրոցներում, մանկապատանեկան ստեղծագործական և գեղագիտական կենտրոններում, երաժշտական, նկարչական և արվեստի դպրոցներում, ինչպես նաև արտադպրոցական դաստիարակություն իրականացնող այլ կազմակերպություններում) ապահովել երեխայի համար անվտանգ և առողջության համար անվնաս պայմաններ՝ Հայաստանի Հանրապետության կառավարության սահմանած կարգով.

2) ապահովել երեխայի հանգստի և ժամանցի համար նախատեսված վայրերում և հաստատություններում աշխատողների կրթությանը, մասնագիտությանը, որակավորմանը և առողջական վիճակին Հայաստանի Հանրապետության աշխատանքային օրենսդրությամբ ներկայացվող պահանջները:

**ՀՈԴՎԱԾ 41. ԵՐԵԽԱՅԻ ԱՅԼ ԻՐԱՎՈՒՆՔՆԵՐԸ**

1. Երեխան ունի Հայաստանի Հանրապետության Սահմանադրությամբ, սույն օրենքով և Հայաստանի Հանրապետության այլ օրենքներով նախատեսված այլ իրավունքներ:

**ԳԼՈՒԽ V.**

**ԵՐԵԽԱՆ, ԸՆՏԱՆԻՔԸ ԵՎ ՀԱՍԱՐԱԿՈՒԹՅՈՒՆԸ**

**ՀՈԴՎԱԾ 42. ԵՐԵԽԱՆ ԵՎ ԸՆՏԱՆԻՔԸ**

1. Ընտանիքը, որպես կանոն, հանդիսանում է երեխայի ֆիզիկական, մտավոր, հոգեբանական, հոգևոր և բարոյական լիարժեք զարգացման, նրա շահերի ապահովության, բարեկեցության և նյութական ապահովվածության բնական միջավայր:

2. Երեխայի խնամքն ու դաստիարակությունն իրականացվում է հիմնականում ընտանիքում: Ընտանիքի բոլոր անդամները պետք է նպաստեն երեխայի լիարժեք և համակողմանի զարգացման, դաստիարակության, կրթության, առողջության պահպանման, ընտանիքում և հասարակության մեջ ինքնուրույն կյանքի նախապատրաստման համար անհրաժեշտ պայմանների ստեղծմանը:

3. Ընտանիքում երեխայի լիարժեք խնամքը և դաստիարակությունը, երեխայի բարեկեցությունն ապահովելու նպատակով, պետական մարմիններն ու խնամակալության և հոգաբարձության մարմինները Հայաստանի Հանրապետության օրենսդրությամբ սահմանված դեպքերում և կարգով օգնություն են ցույց տալիս ծնողներին կամ այլ օրինական ներկայացուցիչներին, իրենց լիազորությունների շրջանակներում ընտանիքի անդամներին տրամադրում են «Սոցիալական աջակցության մասին» Հայաստանի Հանրապետության օրենքի 5-րդ հոդվածի 5-րդ մասով սահմանված՝ սոցիալ-տնտեսական, սոցիալ-հոգեբանական, սոցիալ-մանկավարժական, սոցիալ-բժշկական, սոցիալ-աշխատանքային և սոցիալ-իրավական ծառայություններ կամ կազմակերպում են այդ ծառայությունների տրամադրումը, ինչպես նաև խրախուսում են այլ իրավաբանական և ֆիզիկական անձանց կողմից այդպիսի ծառայությունների տրամադրումը:

**ՀՈԴՎԱԾ 43. ԸՆՏԱՆԻՔՈՒՄ ԱՊՐԵԼՈՒ ԵՐԵԽԱՅԻ ԻՐԱՎՈՒՆՔԸ**

1. Յուրաքանչյուր երեխա ունի իր կենսաբանական ընտանիքում ծնողների հետ համատեղ ապրելու, իր ծնողներին ճանաչելու, նրանց կողմից դաստիարակվելու, իր ծնողների հետ կանոնավոր անձնական փոխհարաբերություններ և անմիջական շփումներ պահպանելու, տարիքին և հասունության մակարդակին համապատասխան նրանց հոգատարությանն արժանանալու և խնամք ստանալու իրավունք, բացառությամբ Հայաստանի Հանրապետության օրենքներով սահմանված այն դեպքերի, երբ դա, դատարանի որոշման համաձայն, հակասում է երեխայի լավագույն շահերին:

2. Կենսաբանական ընտանիքում երեխայի ապրելու և դաստիարակվելու անհնարինության կամ աննպատակահարմարության դեպքում, նախապատվությունը տրվում է ընտանեկան տիպի որևէ տեսակի (որդեգրում, խնամակալի կամ հոգաբարձուի նշանակում, խնամատար ընտանիքում խնամքի և դաստիարակության կազմակերպում) միջոցով երեխայի խնամքը կազմակերպելուն՝ Հայաստանի Հանրապետության օրենքներին և այլ նորմատիվ իրավական ակտերին համապատասխան:

3. Պետական մարմինները, խնամակալության և հոգաբարձության մարմինները, աջակցող ցանցի անդամները Հայաստանի Հանրապետության օրենքներով իրենց վերապահված լիազորությունների շրջանակներում նպաստում են ընտանիքի հետ երեխայի վերամիավորմանը:

**ՀՈԴՎԱԾ 44. ԵՐԵԽԱՅԻ ԻՐԱՎՈՒՆՔՆԵՐԻ ԵՎ ՕՐԻՆԱԿԱՆ ՇԱՀԵՐԻ ՊԱՇՏՊԱՆՈՒԹՅՈՒՆԸ ԾՆՈՂՆԵՐԻ ԿՈՂՄԻՑ: ԵՐԵԽԱՅԻ ԴԱՍՏԻԱՐԱԿՈՒԹՅԱՆ ԸՆԴՀԱՆՈՒՐ ՊԱՏԱՍԽԱՆԱՏՎՈՒԹՅԱՆ ՍԿԶԲՈՒՆՔԸ**

1. Երեխայի իրավունքների և օրինական շահերի պաշտպանությունը նրա ծնողների հիմնական պարտականություններից է: Երեխայի լավագույն շահերի ապահովումը պետք է լինի ծնողների հիմնական հոգածության առարկան:

2. Հայաստանի Հանրապետության Սահմանադրության 36-րդ հոդվածին համապատասխան՝ ծնողներն իրավունք ունեն և պարտավոր են հոգ տանել իրենց երեխաների դաստիարակության, կրթության, առողջության, լիարժեք ու ներդաշնակ զարգացման մասին:

3. Ծնողներն ունեն հավասար իրավունքներ և կրում են հավասար պարտականություններ իրենց երեխաների նկատմամբ: Երեխայի դաստիարակությանը, կրթությանը, լիարժեք ու ներդաշնակ զարգացմանը վերաբերող բոլոր հարցերը ծնողները պետք է լուծեն փոխադարձ համաձայնությամբ՝ ելնելով երեխայի լավագույն շահերից և հաշվի առնելով երեխայի կարծիքը՝ նրա տարիքին և հասունության մակարդակին համապատասխան: Ծնողները հավասար պատասխանատվություն են կրում իրենց երեխաների դաստիարակության և զարգացման համար։

4. Ծնողները բոլոր այլ անձանց հանդեպ ունեն իրենց երեխաներին դաստիարակելու նախապատվության իրավունք:

5. Ծնողական իրավունքները չեն կարող իրականացվել երեխաների շահերին հակառակ։ Ծնողական իրավունքներն իրականացնելիս ծնողներն իրավունք չունեն վնաս պատճառելու երեխաների ֆիզիկական և հոգեկան առողջությանը, նրանց ֆիզիկական, մտավոր, հոգեբանական, հոգևոր և բարոյական զարգացմանը։ Երեխաների դաստիարակության եղանակները պետք է բացառեն նրանց նկատմամբ բռնությունը, կոպիտ, մարդկային արժանապատվությունը նսեմացնող վերաբերմունքը, վիրավորանքը և շահագործումը։

6. Ծնողական իրավունքներն ի վնաս երեխաների իրավունքների և շահերի իրականացնող ծնողները պատասխանատվություն են կրում Հայաստանի Հանրապետության օրենքով սահմանված կարգով։

7. Երեխայի կողմից Հայաստանի Հանրապետության օրենսդրության խախտման դեպքում ծնողները կամ այլ օրինական ներկայացուցիչները պատասխանատվություն են կրում Հայաստանի Հանրապետության քաղաքացիական օրենսդրությամբ սահմանված կարգով:

**ՀՈԴՎԱԾ 45. ԾՆՈՂՆԵՐԻ ԿԱՄ ԾՆՈՂՆԵՐԻՑ ՄԵԿԻ ՀԵՏ ՀԱՄԱՏԵՂ ՉԲՆԱԿՎՈՂ ԵՐԵԽԱՅԻ ԻՐԱՎՈՒՆՔԸ**

1. Ծնողների կամ նրանցից մեկի հետ համատեղ չբնակվող երեխան ունի նրանցից յուրաքանչյուրի հետ կանոնավոր անձնական փոխհարաբերություններ և անմիջական շփումներ պահպանելու իրավունք՝ բացառությամբ Հայաստանի Հանրապետության ընտանեկան օրենսգրքով սահմանված դեպքերի:

2. Երեխան, որի ծնողները բնակվում են տարբեր պետություններում, օգտվում է սույն հոդվածի 1-ին մասով սահմանված իրավունքից: Երեխան, Հայաստանի Հանրապետությունից դուրս բնակվող իր ծնողին տեսակցելու նպատակով, Հայաստանի Հանրապետության օրենքներով սահմանված կարգով, ունի Հայաստանի Հանրապետությունից դուրս գալու իրավունք:

3. Ծնողը, որի հետ համատեղ բնակվում (ապրում) է երեխան, չպետք է խոչընդոտի մյուս ծնողի հետ երեխայի շփմանը, բացառությամբ Հայաստանի Հանրապետության օրենքներով սահմանված դեպքերի:

**ՀՈԴՎԱԾ 46. ՍՈՑԻԱԼԱԿԱՆ ՄԻՋԱՎԱՅՐԻ ԲԱՑԱՍԱԿԱՆ ԱԶԴԵՑՈՒԹՅՈՒՆԻՑ ԵՐԵԽԱՅԻ ՊԱՇՏՊԱՆՈՒԹՅՈՒՆԸ**

1. Պետական և տեղական ինքնակառավարման մարմինները, իրավաբանական և ֆիզիկական անձինք պարտավոր են պաշտպանել երեխային սոցիալական միջավայրի բացասական ազդեցությունից՝ երեխայի առողջության, ֆիզիկական, մտավոր, հոգեբանական, հոգևոր և բարոյական զարգացման, երեխայի դաստիարակության վրա բացասական ազդեցություն ունեցող, ազգային, ռասայական, կրոնական ատելություն բորբոքելուն ուղղված, բռնություն, պատերազմ կամ դաժանություն քարոզող, մարդկային արժանապատվությունը նսեմացնող, ընտանիքը վարկաբեկող, իրավախախտումներին նպաստող տեղեկատվությունից, գործունեությունից, գաղափարախոսությունից, մուրացկանությունից, ալկոհոլային խմիչքներ, թմրամիջոցներ, հոգեմետ (հոգեներգործուն) նյութեր, ծխախոտ պատրաստելուց, օգտագործելուց, դրանք գովազդելուց, առևտրի կամ ցանկացած այլ եղանակով իրացմանն ուղղված աշխատանքներից, պոռնկությամբ զբաղվելուն կամ պոռնկագրական բնույթի նյութեր կամ առարկաներ պատրաստելու, տարածելու, գովազդելու, իրացնելու հետ կապված գործողություններ կատարելուն ներգրավելուց, մոլեխաղեր կազմակերպելուց, դրանցում ներգրավելուց, ինչպես նաև այլ հանցավոր գործունեության մեջ ներգրավելուց:

2. Արգելվում է երեխային ալկոհոլային խմիչքների և ծխախոտի վաճառքը:

3. Առանց չափահասի ուղեկցության, ժամը 00.00-ից մինչև ժամը 06.00-ն ընկած ժամանակահատվածում արգելվում է 16 տարին չլրացած երեխայի գտնվելը հասարակական վայրերում, այդ թվում՝ ճաշարաններում, ռեստորաններում, սրճարաններում, բարերում, բուֆետներում, խաղասրահներում, գիշերային ակումբներում, կինոթատրոններում, մարզադաշտերում, մարզասրահներում, լողավազաններում, կենցաղային ծառայության օբյեկտներում, առևտրի, հանրային սննդի և զվարճանքի այլ օբյեկտներում, փողոցներում, հրապարակներում, այգիներում (պուրակներում, զբոսայգիներում), ընդհանուր օգտագործման տրանսպորտային միջոցներում: Երեխայի ծնողները կամ այլ օրինական ներկայացուցիչները պարտավոր են ապահովել սույն մասով սահմանված պահանջի կատարումը:

4. Տեղական ինքնակառավարման մարմինները, հիմք ընդունելով սույն հոդվածի 3-րդ մասով սահմանված պահանջները, համայնքի վարչական տարածքում կարող են սահմանել այն վայրերի ցանկը, որոնցում, առանց չափահասի ուղեկցության, արգելվում է 16 տարին չլրացած երեխայի գտնվելը ժամը 00.00-ից մինչև ժամը 06.00-ն ընկած ժամանակահատվածում:

5. Սույն հոդվածի 3-րդ մասով սահմանված պահանջի խախտման դեպքում, երեխային հայտնաբերելիս ծնողներին կամ այլ օրինական ներկայացուցիչներին կամ երեխայի մասնակցությամբ իրականացվող միջոցառումների կազմակերպիչներին ծանուցելու և երեխային նրանց հանձնելու կարգը սահմանվում է Հայաստանի Հանրապետության կառավարության կողմից:

6. Երեխայի ծնողները կամ այլ օրինական ներկայացուցիչները, պետական և տեղական ինքնակառավարման մարմինները, ուսումնական հաստատությունները, երեխաներին խնամք տրամադրող կազմակերպությունները երեխաների շրջանում պետք է քարոզեն առողջ ապրելակերպ, նպաստեն նրանց իրավագիտակցության բարձրացմանը, երեխաներին տեղեկացնեն ծխախոտի և ալկոհոլային խմիչքների, թմրամիջոցների, հոգեմետ (հոգեներգործուն) նյութերի օգտագործման վնասակար հետևանքների մասին:

**ՀՈԴՎԱԾ 47. ԵՐԵԽԱՅԻ ԱՆՎՏԱՆԳՈՒԹՅՈՒՆԸ**

1. Երեխան գտնվում է հասարակության հովանավորության ու պաշտպանության ներքո:

2. Պետությունը երաշխավորում է երեխայի անվտանգության համար անհրաժեշտ կազմակերպական և իրավական հիմքերի ստեղծումը և դրանց զարգացումը:

3. Երեխայի ծնողները կամ այլ օրինական ներկայացուցիչները, երեխայի իրավունքների պաշտպանության ոլորտի պատասխանատու մարմինները, աջակցող ցանցի անդամները, միջգերատեսչական սոցիալական համագործակցության կողմերը, ուսումնական հաստատությունները, երեխաներին խնամք տրամադրող կազմակերպությունները Հայաստանի Հանրապետության օրենքներով իրենց վերապահված լիազորությունների շրջանակներում ձեռնարկում են անհրաժեշտ միջոցառումներ՝ երեխայի անվտանգության համար անհրաժեշտ պայմանների ստեղծման և երեխաների անվտանգությունն ապահովելու համար:

4. Երեխայի անօրինական տեղաշարժը (այդ թվում՝ այլ պետություններ), առևանգումը, թրաֆիքինգը և շահագործումն առաջացնում է Հայաստանի Հանրապետության օրենքներով սահմանված պատասխանատվություն:

5. Պետական մարմինները, իրավաբանական և ֆիզիկական անձինք, որոնց հայտնի են դարձել երեխայի անվտանգությանը սպառնացող հանգամանքների մասին, այդ մասին անհապաղ պետք է հայտնեն երեխայի ծնողներին կամ այլ օրինական ներկայացուցիչներին և (կամ) Հայաստանի Հանրապետության ոստիկանությանը և (կամ) արտակարգ իրավիճակներում բնակչության պաշտպանության և քաղաքացիական պաշտպանության բնագավառի պետական կառավարման լիազորված մարմնին կամ այն պետական մարմիններին կամ կազմակերպություններին, որոնց իրավասության շրջանակներում է երեխայի անվտանգությանը սպառնացող կոնկրետ հանգամանքների վերացումը: Պետական մարմինները, իրավաբանական և ֆիզիկական անձինք, երեխայի կյանքին և առողջությանը երեխայի ծնողների կամ այլ օրինական ներկայացուցիչների կողմից սպառնալու դեպքերի մասին տեղեկանալուց հետո, այդ մասին անհապաղ պետք է հայտնեն երեխայի փաստացի գտնվելու վայրի խնամակալության և հոգաբարձության մարմնին:

**ԳԼՈՒԽ VI.**

**ԱՆԲԱՐԵՆՊԱՍՏ ՊԱՅՄԱՆՆԵՐՈՒՄ ԵՎ ԾԱՅՐԱՀԵՂ ԻՐԱՎԻՃԱԿՆԵՐՈՒՄ ԳՏՆՎՈՂ ԵՐԵԽԱՅԻ ԻՐԱՎՈՒՆՔՆԵՐԻ ՊԱՇՏՊԱՆՈՒԹՅՈՒՆԸ**

**ՀՈԴՎԱԾ 48. ԿՅԱՆՔԻ ԴԺՎԱՐԻՆ ԻՐԱՎԻՃԱԿՈՒՄ ՀԱՅՏՆՎԱԾ ԵՎ ԱՅԴՊԻՍԻ ԻՐԱՎԻՃԱԿՈՒՄ ՀԱՅՏՆՎԵԼՈՒ ՎՏԱՆԳԻ (ՌԻՍԿԻ) ՆԵՐՔՈ ԳՏՆՎՈՂ ԵՐԵԽԱՅԻ ԻՐԱՎՈՒՆՔՆԵՐԻ ՊԱՇՏՊԱՆՈՒԹՅՈՒՆԸ**

1. Կյանքի դժվարին իրավիճակում հայտնված և այդպիսի իրավիճակում հայտնվելու վտանգի (ռիսկի) ներքո (երբ առկա են բավարար և էական նախադրյալներ, բացասական գործոններ, որոնց ազդեցությունը կարող է հանգեցնել կյանքի դժվարին իրավիճակում հայտնվելուն) գտնվող երեխայի իրավունքների պաշտպանությունն իրականացվում է սույն օրենքով, «Սոցիալական աջակցության մասին» Հայաստանի Հանրապետության օրենքով, այլ օրենքներով և նորմատիվ իրավական ակտերով սահմանված կարգով:

2. Կյանքի դժվարին իրավիճակում հայտնված երեխային խնամքը տրամադրվում է այդ երեխայի անհատական կարիքներին ու լավագույն շահերին առավելագույնս համապատասխան՝ միայն երեխայի կարիքների համակողմանի գնահատման, ինչպես նաև այլընտրանքային խնամքի տարբեր տեսակներից յուրաքանչյուրի հնարավորության ուսումնասիրության ու վերլուծության հիման վրա:

3. Միայն սոցիալ-տնտեսական անբարենպաստ պայմանների պատճառով կյանքի դժվարին իրավիճակում հայտնված երեխային Հայաստանի Հանրապետության օրենսդրությամբ սահմանված պահանջներին համապատասխան իր կենսաբանական ընտանիքից դուրս խնամքի տրամադրման դեպքում, դրա տևողությունը չպետք է գերազանցի 6 ամիս ժամանակահատվածը, բացառությամբ այն դեպքերի, երբ այդ պայմաններն ակնհայտորեն սպառնում են երեխայի կյանքին և առողջությանը:

4. Կյանքի դժվարին իրավիճակում գտնվող, այդ թվում նաև՝ առանց ծնողական խնամքի մնացած երեխայի սոցիալական վերականգնման, նոր սոցիալական միջավայրին հարմարվելու, նրան սոցիալ-հոգեբանական օգնություն տրամադրելու նպատակով, տարածքային կառավարման մարմինների և Երևանի քաղաքապետարանի՝ երեխաների իրավունքների պաշտպանության հարցերով զբաղվող ստորաբաժանումները, սոցիալական ծառայություններ տրամադրող տարածքային մարմինները, երեխաներին խնամք տրամադրող կազմակերպությունները կազմում են երեխայի սոցիալ-հոգեբանական վերականգնման անհատական ծրագիրը: Երեխաներին խնամք տրամադրող կազմակերպություններում երեխայի սոցիալ-հոգեբանական վերականգնման անհատական ծրագիրը կազմում և այն պարբերաբար վերանայում են այդ կազմակերպության սոցիալական աշխատողը և համապատասխան լիազորություններով օժտված այլ աշխատողներ (հոգեբան, բժիշկ, մանկավարժ և այլն), որոնցից յուրաքանչյուրն իր իրավասությունների սահմաններում իրականացնում է երեխայի սոցիալ-հոգեբանական վերականգնման համար անհրաժեշտ միջոցառումները: Ծնողական իրավունքներից չզրկված ծնող (ծնողներ) կամ այլ օրինական ներկայացուցիչներ կամ ազգականներ ունեցող երեխայի սոցիալ-հոգեբանական վերականգնման անհատական ծրագիրը կազմելիս՝ հաշվի է առնվում նրանց կարծիքը, եթե այն բացասաբար չի ազդի երեխայի վերականգնման գործընթացի վրա կամ չի խոչընդոտի դրա արդյունավետ իրականացմանը:

5. Կյանքի դժվարին իրավիճակում հայտնված և այդպիսի իրավիճակում հայտնվելու վտանգի (ռիսկի) ներքո գտնվող երեխային տրամադրվում է սոցիալական աջակցություն՝ «Սոցիալական աջակցության մասին» Հայաստանի Հանրապետության օրենքով և դրա հիման վրա ընդունված այլ նորմատիվ իրավական ակտերով սահմանված դեպքերում և կարգով:

6. Կյանքի դժվարին իրավիճակում հայտնված երեխաների հաշվառումն իրականացվում է համայնքային, տարածքային և հանրապետական մակարդակներում: Համայնքային մակարդակում հաշվառումն իրականացվում է խնամակալության և հոգաբարձության մարմինների կողմից (սկզբնական հաշվառում), տարածքային մակարդակում՝ տարածքային կառավարման մարմինների (Երևանում՝ Երևանի քաղաքապետարանի) կողմից (տարածքային հաշվառում), իսկ հանրապետական մակարդակում՝ սոցիալական աջակցության բնագավառում Հայաստանի Հանրապետության կառավարության լիազորած պետական կառավարման մարմնի կողմից (կենտրոնացված հաշվառում):

7. Կյանքի դժվարին իրավիճակում հայտնված երեխաների հաշվառումն իրականացվում է սույն օրենքի 56-րդ հոդվածով սահմանված տեղեկատվական շտեմարանի միջոցով:

8. Կյանքի դժվարին իրավիճակում հայտնված երեխաների՝ այլընտրանքային խնամքի տրամադրման նպատակով ուղղորդման կարգը և չափորոշիչները, սոցիալ-հոգեբանական վերականգնման անհատական ծրագրի մշակման կարգը, ինչպես նաև կյանքի դժվարին իրավիճակում հայտնված երեխաների հաշվառման կարգը հաստատում է Հայաստանի Հանրապետության կառավարությունը:

**ՀՈԴՎԱԾ 49. ԱՌԱՆՑ ԾՆՈՂԱԿԱՆ ԽՆԱՄՔԻ ՄՆԱՑԱԾ ԵՐԵԽԱՅԻ ԻՐԱՎՈՒՆՔՆԵՐԻ ՊԱՇՏՊԱՆՈՒԹՅՈՒՆԸ**

1. Առանց ծնողական խնամքի մնացած երեխաները պետության հոգածության և պաշտպանության ներքո են:

2. Առանց ծնողական խնամքի մնացած երեխան ունի երեխայի իրավունքների պաշտպանության ոլորտի պատասխանատու մարմինների կողմից անհրաժեշտ պաշտպանություն, խնամք, դաստիարակություն և օգնություն ստանալու իրավունք:

3. Խնամակալության և հոգաբարձության մարմինն ապահովում է առանց ծնողական խնամքի մնացած երեխայի իրավունքների և շահերի պաշտպանությունը՝ մինչև նրա խնամքի և դաստիարակության հարցի վերջնական լուծումը (խնամատար ընտանիքում տեղավորելը կամ կենսաբանական ընտանիք վերադառնալը, կամ որդեգրումը, կամ խնամակալ կամ հոգաբարձու նշանակելը, կամ բնակչության սոցիալական պաշտպանության հաստատություն կամ շուրջօրյա լրիվ խնամք տրամադրող այլ կազմակերպություն ընդունվելը):

4. Խնամակալության և հոգաբարձության մարմինը, ըստ անհրաժեշտության համագործակցելով տարածքային կառավարման մարմինների (Երևանում՝ Երևանի քաղաքապետարանի երեխաների իրավունքների պաշտպանության հարցերով զբաղվող ստորաբաժանումների), Հայաստանի Հանրապետության ոստիկանության, սոցիալական ծառայություններ տրամադրող տարածքային մարմինների, երեխաներին խնամք տրամադրող կազմակերպությունների, միջգերատեսչական սոցիալական համագործակցության մյուս կողմերի հետ, շարունակական աշխատանք է իրականացնում առանց ծնողական խնամքի մնացած երեխային կենսաբանական ընտանիք վերադարձնելու հնարավորությունների գնահատման համար, այդ թվում՝ պարզում է երեխայի ծնողների և (կամ) այլ ազգականների գտնվելու վայրը, համակողմանիորեն գնահատում նրանց սոցիալ-տնտեսական, առողջապահական, բարոյահոգեբանական խնդիրները, մշտական կապ է պահպանում խնամատար ընտանիքների, խնամակալների և հոգաբարձուների, երեխաներին խնամք տրամադրող կազմակերպությունների հետ, կարծիքներ և տեղեկատվություն է փոխանակում առանց ծնողական խնամքի մնացած երեխայի վիճակի, կենսապայմանների ու անհատական կարիքների, երեխային իր կենսաբանական ընտանիք վերադարձնելու կամ այլընտրանքային խնամքի՝ ընտանեկան տիպի որևէ տեսակի միջոցով խնամք տրամադրելու հնարավորությունների վերաբերյալ:

5. Ելնելով երեխայի և (կամ) նրա օրինական ներկայացուցիչների շահերից` երեխայի սոցիալական կարիքների, կենսապայմանների, առողջական վիճակի գնահատումը կատարվում է գաղտնի՝ Հայաստանի Հանրապետության կառավարության կողմից սահմանված կարգով:

6. Առանց ծնողական խնամքի մնացած երեխան 16 տարին լրանալուց հետո ունի ինքնուրույն ապրելու իրավունք՝ բավարար կենսապայմանների, երեխայի իրավունքների պաշտպանության ոլորտի պատասխանատու մարմինների կողմից անհրաժեշտ օգնության տրամադրման դեպքում:

7. Առանց ծնողական խնամքի մնացած երեխան ունի արտահերթ բնակելի տարածություն ստանալու իրավունք` Հայաստանի Հանրապետության կառավարության սահմանած դեպքերում և կարգով:

**ՀՈԴՎԱԾ 50. ԱՌԱՆՑ ԾՆՈՂԱԿԱՆ ԽՆԱՄՔԻ ՄՆԱՑԱԾ ԵՐԵԽԱՅԻՆ ԽՆԱՄՔԻ ՏՐԱՄԱԴՐՈՒՄԸ**

1. Առանց ծնողական խնամքի մնացած երեխաների խնամքը և դաստիարակությունը կազմակերպվում է որդեգրման կամ խնամակալության (հոգաբարձության) միջոցով կամ խնամատար ընտանիքում, իսկ նման հնարավորության բացակայության դեպքում՝ դաստիարակչական, բժշկական, բնակչության սոցիալական պաշտպանության հաստատություններում կամ երեխաներին խնամք տրամադրող այլ կազմակերպություններում:

2. Առանց ծնողական խնամքի մնացած երեխայի խնամքի տեսակն ընտրելիս, հաշվի են առնվում երեխայի դաստիարակության հաջորդականության ապահովումը, մայրենի լեզուն, տարիքը, սեռը, հուզական կապերը, երեխայի անվտանգության ապահովման հնարավորությունները, երեխայի հոգեֆիզիոլոգիական զարգացման առանձնահատկությունները, շփման և հաղորդակցության ունակությունները, երեխայի առանձնահատուկ կարիքները, երեխայի պահանջմունքների՝ կարճաժամկետ և երկարաժամկետ հեռանկարում հնարավոր փոփոխությունները, իսկ ընտանեկան տիպի որևէ տեսակի (որդեգրում, խնամակալի կամ հոգաբարձուի նշանակում, խնամատար ընտանիքում խնամքի և դաստիարակության կազմակերպում) միջոցով խնամքը կազմակերպելու դեպքում՝ նաև երեխայի խնամքն ստանձնող ընտանիքի կամ ֆիզիկական անձի բնակարանային, կոմունալ-կենցաղային պայմանները, խնամքն ստանձնող անձանց մարդկային որակները և ծնողավարման հմտությունները:

3. Առանց ծնողական խնամքի մնացած երեխաներին շուրջօրյա խնամք տրամադրող կազմակերպություններում ստեղծվում են ընտանեկանին մոտ պայմաններ՝ երեխայի ֆիզիկական, մտավոր և հոգևոր ունակությունների լիարժեք զարգացման, նրան ինքնուրույն կյանքի նախապատրաստելու նպատակով:

4. Սոցիալական աջակցության բնագավառում Հայաստանի Հանրապետության կառավարության լիազորած պետական կառավարման մարմինը վերահսկողություն է իրականացնում բնակչության սոցիալական պաշտպանության հաստատություններում, սոցիալական հոգածության ցերեկային կենտրոններում և երեխաներին խնամք տրամադրող այլ կազմակերպություններում (անկախ կազմակերպական-իրավական ձևից) երեխաներին խնամքի տրամադրման՝ Հայաստանի Հանրապետության օրենսդրությամբ սահմանված պահանջների կատարման, ինչպես նաև երեխայի խնամքի և դաստիարակության համար անհրաժեշտ սոցիալական նվազագույն չափորոշիչների կիրառման նկատմամբ:

5. Սույն հոդվածի 4-րդ մասով սահմանված կազմակերպություններում խնամքի տրամադրման կարգը և պայմանները, ինչպես նաև երեխաներին խնամք տրամադրող կազմակերպություններում երեխաների խնամքի և դաստիարակության համար անհրաժեշտ սոցիալական նվազագույն չափորոշիչները սահմանում է Հայաստանի Հանրապետության կառավարությունը:

6. Առանց ծնողական խնամքի մնացած երեխաների որդեգրման կարգը սահմանվում է Հայաստանի Հանրապետության կառավարության որոշմամբ: Որդեգրողի ընտանիքում որդեգրված երեխայի խնամքի նկատմամբ վերահսկողությունն իրականացվում է Հայաստանի Հանրապետության ընտանեկան օրենսգրքով սահմանված կարգով:

7. Խնամակալների, հոգաբարձուների, ինչպես նաև խնամատար ծնողների կողմից երեխայի խնամքի և դաստիարակության նկատմամբ վերահսկողությունն իրականացվում է Հայաստանի Հանրապետության ընտանեկան օրենսգրքով սահմանված կարգով:

8. Խնամակալության կամ հոգաբարձության կարիք ունեցող և բնակչության սոցիալական պաշտպանության կամ նման այլ հաստատություններում գտնվող առանց ծնողական խնամքի մնացած երեխաների խնամակալներն ու հոգաբարձուներն այդ հաստատություններն են:

**ՀՈԴՎԱԾ 51. ՀԱՇՄԱՆԴԱՄՈՒԹՅՈՒՆ ՈՒՆԵՑՈՂ, ԻՆՉՊԵՍ ՆԱԵՎ ՖԻԶԻԿԱԿԱՆ ԿԱՄ ՄՏԱՎՈՐ ԽՆԴԻՐՆԵՐ ՈՒՆԵՑՈՂ ԵՐԵԽԱՆԵՐԻ ԻՐԱՎՈՒՆՔՆԵՐԸ**

1. Պետությունն ապահովում է հաշմանդամություն ունեցող, ինչպես նաև ֆիզիկական կամ մտավոր խնդիրներ ունեցող երեխաների հիմնական իրավունքների և ազատությունների պաշտպանությունը և աջակցում է դրանց լիակատար իրականացմանը՝ առանց հաշմանդամության կամ հիվանդության պատճառով որևէ խտրականության, Հայաստանի Հանրապետության Սահմանադրությանը, միջազգային իրավունքի սկզբունքներին ու նորմերին համապատասխան:

2. Հաշմանդամություն ունեցող, ինչպես նաև ֆիզիկական կամ մտավոր խնդիրներ ունեցող երեխային պետությունը երաշխավորում է անվճար մասնագիտացված բժշկական, արատաբանական և հոգեբանական օգնություն, իր հնարավորություններին համապատասխանող կրթություն ստանալու, հարմար աշխատանքի ընտրության և տեղավորման հնարավորություն, հասարակության կյանքում նրանց հավասար մասնակցության և սոցիալական ներառման համար մատչելի պայմանների և հավասար հնարավորությունների ապահովում:

3. Պետությունը երաշխավորում է հաշմանդամություն ունեցող երեխաներին հաշմանդամությունից բխող և տարիքին համապատասխան աջակցության տրամադրումը՝ իրենց իրավունքներն իրականացնելու համար:

4. Հաշմանդամություն ունեցող երեխաներին վերաբերող բոլոր ոլորտների քաղաքականություններում և ծրագրերում, գործողություններում և այլ միջոցառումներում պետությունը կարևորում է հաշմանդամություն ունեցող երեխայի լավագույն շահերի առաջնահերթությունը և առաջնորդվում է դրանց առավելագույն պաշտպանության անհրաժեշտությամբ:

5. Երեխայի իրավունքների պաշտպանության ոլորտի պատասխանատու մարմինները, Հայաստանի Հանրապետության օրենքներով իրենց վերապահված լիազորությունների շրջանակներում, համայնքային, տարածքային և հանրապետական մակարդակներում ձեռնարկում են անհրաժեշտ միջոցառումներ՝ հաշմանդամություն ունեցող, ինչպես նաև ֆիզիկական կամ մտավոր խնդիրներ ունեցող երեխաներին հասարակության մեջ լիարժեք կյանքի նախապատրաստման, նրանց սոցիալական մեկուսացումը կանխարգելելու և սոցիալական ներառումն ապահովելու համար:

6. Կրթության և գիտության բնագավառներում Հայաստանի Հանրապետության կառավարության լիազորած պետական կառավարման մարմինը, առողջապահության համակարգի հիմնարկների և կազմակերպությունների, սոցիալական ծառայություններ տրամադրող տարածքային մարմինների և համայնքների սոցիալական աշխատանքի մասնագետների հետ համատեղ, հաշմանդամություն ունեցող երեխայի վերականգնողական անհատական ծրագրին համապատասխան, ապահովում են հաշմանդամություն ունեցող երեխայի կրթություն ստանալու համար անհրաժեշտ պայմանների ստեղծումը:

7. Հաշմանդամություն ունեցող, ինչպես նաև ֆիզիկական կամ մտավոր խնդիրներ ունեցող երեխաներին, Հայաստանի Հանրապետության կառավարության սահմանած դեպքերում և կարգով տրամադրվում է վերականգնողական օգնություն՝ բժշկական (ներառյալ՝ վերականգնողական, տեխնիկական միջոցների և այլ օժանդակ սարքերի, այդ թվում՝ պրոթեզաօրթոպեդիկ պարագաների տրամադրման), մասնագիտական և սոցիալական վերականգնողական համապատասխան միջոցառումների իրականացման միջոցով:

8. Հայաստանի Հանրապետության օրենսդրությամբ սահմանված դեպքերում և կարգով, հաշմանդամություն ունեցող երեխաներին անվճար կերպով տրամադրվում է հատուկ տառատեսակներով տպագիր արտադրանք և «Խոսող գրքեր»:

9. Պետական և տեղական ինքնակառավարման մարմիններն աջակցող ցանցի անդամների, միջգերատեսչական սոցիալական համագործակցության կողմերի, հաշմանդամություն ունեցող անձանց բժշկական, մասնագիտական և սոցիալական վերականգնումն իրականացնող սուբյեկտների մասնակցությամբ և աջակցությամբ, Հայաստանի Հանրապետության օրենքներով իրենց վերապահված լիազորությունների շրջանակներում, իրականացնում են երեխաների հաշմանդամության կանխարգելմանն ուղղված համապատասխան աշխատանքներ (միջոցառումներ, ծրագրեր, գործողություններ)՝ հաշմանդամություն ունեցող անձանց իրավունքների պաշտպանության և սոցիալական ներառման համալիր և տարեկան ծրագրերին համապատասխան:

10. Համալիր և տարեկան ծրագրերին համապատասխան, իրականացվում են հաշմանդամություն ունեցող երեխաների սոցիալական պաշտպանությանը և կենսամակարդակի բարելավմանն ուղղված հասցեական ծրագրեր և միջոցառումներ:

11. Հաշմանդամություն ունեցող երեխաների իրավունքների պաշտպանության և սոցիալական ներառման հետ կապված այլ հարաբերությունները կարգավորվում են «Հաշմանդամություն ունեցող անձանց իրավունքների պաշտպանության և սոցիալական ներառման մասին» Հայաստանի Հանրապետության օրենքով և այլ նորմատիվ իրավական ակտերով:

**ՀՈԴՎԱԾ 52. ԱՐՏԱԿԱՐԳ ԻՐԱՎԻՃԱԿՆԵՐՈՒՄ ՀԱՅՏՆՎԱԾ ԵՐԵԽԱՅԻ ՊԱՇՏՊԱՆՈՒԹՅՈՒՆԸ**

1. Արտակարգ իրավիճակներում հայտնված երեխային պետությունը տրամադրում է անհապաղ և անվճար օգնություն, միջոցներ է ձեռնարկում վտանգավոր գոտուց նրան տեղափոխելու, ընտանիքի հետ վերամիավորելու, անհրաժեշտ բժշկական օգնություն և սպասարկում ցուցաբերելու համար:

2.Պետությունն ապահովում է արտակարգ իրավիճակներում հայտնված երեխայի սոցիալական պաշտպանվածությունը՝ հոգալով նրա առաջնահերթ կարիքները:

3. Արտակարգ իրավիճակներում հայտնված, ինչպես նաև պատերազմի կամ դրա սպառնալիքի դեպքում երեխայի պաշտպանությունն իրականացվում է «Արտակարգ իրավիճակներում բնակչության պաշտպանության մասին» Հայաստանի Հանրապետության օրենքով, «Քաղաքացիական պաշտպանության մասին» Հայաստանի Հանրապետության օրենքով և այլ նորմատիվ իրավական ակտերով սահմանված պահանջներին համապատասխան:

**ՀՈԴՎԱԾ 53. ՌԱԶՄԱԿԱՆ ԳՈՐԾՈՂՈՒԹՅՈՒՆՆԵՐԻՆ ԵՐԵԽԱՅԻ ՄԱՍՆԱԿՑՈՒԹՅԱՆ ԱՐԳԵԼՈՒՄԸ**

1. Արգելվում է երեխային ներգրավել պատերազմական և մարտական գործողություններին, զինված հակամարտություններին, ինչպես նաև՝ երեխաների շրջանում պատերազմի և բռնության քարոզչությունը, մանկական ռազմականացված միավորումների ստեղծումը:

2. Պատերազմների, մարտական գործողությունների, զինված հակամարտությունների ընթացքում պետությունն ապահովում է այդ տարածքում գտնվող երեխաների հատուկ պաշտպանությունը՝ նրանց անհրաժեշտ բժշկական օգնություն և սպասարկում, սոցիալական ծառայություններ տրամադրելու, վտանգավոր տարածքներից երեխաների անվտանգ տեղափոխումն ապահովելու միջոցով:

**ՀՈԴՎԱԾ 54. ՓԱԽUՏԱԿԱՆ, ԱՊԱՍՏԱՆ ՀԱՅՑՈՂ ԿԱՄ ՓԱԽՍՏԱԿԱՆԻ ԿԱՐԳԱՎԻՃԱԿ ՈՒՆԵՑՈՂ ԵՐԵԽԱՅԻ ՊԱՇՏՊԱՆՈՒԹՅՈՒՆԸ**

1. Փախստական, ապաստան հայցող կամ փախստականի կարգավիճակ ունեցող երեխան ունի իր իրավունքների և օրինական շահերի պաշտպանության իրավունք՝ Հայաստանի Հանրապետության վավերացրած միջազգային պայմանագրերին և Հայաստանի Հանրապետության օրենքներին համապատասխան:

2. Միգրացիայի հարցերով Հայաստանի Հանրապետության կառավարության լիազորած պետական մարմինն աջակցում է սույն հոդվածի 1-ին մասում նշված երեխաներին Հայաստանի Հանրապետության օրենսդրությամբ սահմանված կարգով տեղավորման և խնամքի ապահովման հարցում՝ հաշվի առնելով նրանց տարիքը, սեռը, ազգականների առկայությունը և երեխայի շահերից բխող այլ հանգամանքները, ինչպես նաև աջակցում է այդ երեխաներին՝ Հայաստանի Հանրապետության օրենքներով նրանց համար սահմանված իրավունքների իրացման հարցում:

3. Պետական մարմինները, խնամակալության և հոգաբարձության մարմինները, Հայաստանի Հանրապետության օրենքներով իրենց վերապահված լիազորությունների շրջանակներում և Հայաստանի Հանրապետության օրենսդրությամբ սահմանված կարգով, ձեռնարկում են անհրաժեշտ բոլոր միջոցառումները սույն հոդվածի 1-ին մասում նշված երեխաներին անհրաժեշտ աջակցություն, մարդասիրական օգնություն և պատշաճ պաշտպանություն ցուցաբերելու, նրանց ծնողների կամ այլ ազգականների որոնման, ընտանիքի վերամիավորման և խնամք տրամադրելու նպատակով:

4. Փախստական, ապաստան հայցող կամ փախստականի կարգավիճակ ունեցող երեխայի իրավունքների և օրինական շահերի պաշտպանության հետ կապված այլ հարաբերությունները կարգավորվում են **«Փախստականների և ապաստանի մասին» Հայաստանի Հանրապետության օրենքով և այլ նորմատիվ իրավական ակտերով:**

**ՀՈԴՎԱԾ 55. ԵՐԵԽԱՅԻ ԻՐԱՎՈՒՆՔՆԵՐԻ ՊԱՇՏՊԱՆՈՒԹՅՈՒՆԸ ՀՈԳԵԲՈՒԺԱԿԱՆ ԿԱԶՄԱԿԵՐՊՈՒԹՅՈՒՆՈՒՄ**

1. Հոգեբուժական հիվանդանոցում կամ հոգեբուժական կազմակերպությունում կամ այլ բժշկական հաստատության կազմում գտնվող հոգեբուժական բաժանմունքում (այսուհետ՝ հոգեբուժական կազմակերպություն) **երեխայի հոգեբուժական հետազոտումը և բուժումը կատարվում է նրա ծնողի կամ այլ օրինական ներկայացուցչի գրավոր դիմումի հիման վրա, բացառությամբ «Հոգեբուժական օգնության մասին» Հայաստանի Հանրապետության օրենքով սահմանված դեպքերի:**

**2. Երեխայի հոգեբուժական հիվանդանոցային հարկադիր բուժումն իրականացվում է միայն դատական կարգով՝ Հայաստանի Հանրապետության օրենքներով նախատեսված դեպքերում և կարգով:**

**3. Հոգեբուժական կազմակերպությունում գտնվող երեխան ունի մարդասիրական և հարգալից վերաբերմունքի արժանանալու, առողջության պահպանման, համապատասխան կրթության և մասնագիտական պատրաստության, ծնողների կամ այլ օրինական ներկայացուցիչների, ազգականների և այլ անձանց հետ տեսակցության և նամակագրության իրավունք, ինչպես նաև «Հոգեբուժական օգնության մասին» Հայաստանի Հանրապետության օրենքով սահմանված այլ իրավունքներ :**

**ԳԼՈՒԽ VII.**

**ԵՐԵԽԱՆԵՐԻ ԻՐԱՎՈՒՆՔՆԵՐԻ ՊԱՇՏՊԱՆՈՒԹՅԱՆ ՄԻԱՍՆԱԿԱՆ ՏԵՂԵԿԱՏՎԱԿԱՆ ՇՏԵՄԱՐԱՆԸ**

**ՀՈԴՎԱԾ 56. ԵՐԵԽԱՆԵՐԻ ԻՐԱՎՈՒՆՔՆԵՐԻ ՊԱՇՏՊԱՆՈՒԹՅԱՆ ՄԻԱՍՆԱԿԱՆ ՏԵՂԵԿԱՏՎԱԿԱՆ ՇՏԵՄԱՐԱՆԻ ՍՏԵՂԾՈՒՄԸ ԵՎ ՎԱՐՈՒՄԸ**

**1. Երեխաների իրավունքների պաշտպանության միասնական տեղեկատվական շտեմարանը ստեղծվում և վարվում է երեխաների իրավունքների և օրինական շահերի պաշտպանության, երեխայի իրավունքների պաշտպանության ոլորտում պետական քաղաքականության մշակման և իրականացման, երեխայի իրավունքների պաշտպանության համակարգի արդյունավետ գործունեության ապահովման, երեխաներին սոցիալական ծառայություններ տրամադրելու գործընթացը համակարգելու, կյանքի դժվարին իրավիճակում հայտնված, այդ թվում նաև՝ առանց ծնողական խնամքի մնացած երեխաների, ինչպես նաև խնամատար ծնողների, խնամատար ծնող դառնալ ցանկացող անձանց, որդեգրողների և երեխաներ որդեգրել ցանկացող անձանց հաշվառման, երեխայի իրավունքների պաշտպանության ոլորտում Հայաստանի Հանրապետության օրենսդրությամբ սահմանված պահանջների կատարման նկատմամբ վերահսկողություն, մոնիթորինգ, վիճակագրական և հետազոտական աշխատանքներ իրականացնելու նպատակով:**

**2.** **Երեխաների իրավունքների պաշտպանության միասնական տեղեկատվական շտեմարանը ներառում է սույն օրենքի 6-րդ հոդվածի 3-րդ մասի 1-4-րդ, 6-րդ, 7-րդ և 9-րդ կետերում նշված մարմինների համապատասխան տեղեկատվական համակարգերը (բազաները):**

**3. Երեխաների իրավունքների պաշտպանության միասնական տեղեկատվական շտեմարանը ձևավորվում է անհրաժեշտ տվյալներն առցանց ինքնաշխատ ստանալու եղանակով, համապատասխան տվյալների մուտքագրման, ինչպես նաև Հայաստանի Հանրապետության օրենքներով չարգելված այլ եղանակներով տեղեկությունների ստացման միջոցով: Երեխաների իրավունքների պաշտպանության միասնական տեղեկատվական շտեմարանում ներառվում են պետական և տեղական ինքնակառավարման մարմիններում,** «Սոցիալական աջակցության մասին» Հայաստանի Հանրապետության օրենքի 2-րդ հոդվածի 1-ին մասով սահմանված՝ **սոցիալական ծառայություններ տրամադրող կազմակերպություններում առկա տեղեկատվական համակարգերի (բազաների) այն տվյալները, որոնք անհրաժեշտ են սույն հոդվածի 1-ին կետով սահմանված նպատակների համար:**

**4. Երեխաների իրավունքների պաշտպանության միասնական տեղեկատվական շտեմարանի ձևավորման նպատակով,** պետական մարմիններն ու խնամակալության և հոգաբարձության մարմինները Հայաստանի Հանրապետության կառավարության սահմանած կարգով ապահովում են իրենց կողմից վարվող համապատասխան տեղեկատվական համակարգերի միջև տեղեկատվության ինքնաշխատ փոխանակությունն իրականացնող ծրագրային գործիքների ներդրումը և սույն օրենքով ու Հայաստանի Հանրապետության այլ օրենքներով իրենց վերապահված լիազորությունների շրջանակներում վարում են սույն հոդվածի 1-ին մասով սահմանված տեղեկատվական շտեմարանը:

**5. Երեխաների իրավունքների պաշտպանության միասնական տեղեկատվական շտեմարանի ձևավորման, վարման և շահագործման կարգը սահմանում է Հայաստանի Հանրապետության կառավարությունը:**

**ՀՈԴՎԱԾ 57. ԵՐԵԽԱՆԵՐԻ ԻՐԱՎՈՒՆՔՆԵՐԻ ՊԱՇՏՊԱՆՈՒԹՅԱՆ ՄԻԱՍՆԱԿԱՆ ՏԵՂԵԿԱՏՎԱԿԱՆ ՇՏԵՄԱՐԱՆԻՆ ՆԵՐԿԱՅԱՑՎՈՂ ՊԱՀԱՆՋՆԵՐԸ**

**1. Երեխաների իրավունքների պաշտպանության միասնական տեղեկատվական շտեմարանում ներառված տվյալները չեն կարող օգտագործվել սույն օրենքի 56-րդ հոդվածի 1-ին մասում չնշված այլ նպատակներով, բացառությամբ Հայաստանի Հանրապետության օրենքով սահմանված դեպքերի: Այդ շտեմարանի ձևավորման և օգտագործման գործընթացում երաշխավորվում է էթիկայի սկզբունքների պահպանումը, դրանում առկա տեղեկատվության խորհրդապահական բնույթը՝ բացառությամբ Հայաստանի Հանրապետության օրենքներով սահմանված դեպքերի:**

**2. Երեխաների իրավունքների պաշտպանության միասնական տեղեկատվական շտեմարանում պետք է ապահովվի դրանում ներառված տեղեկատվության բաղդատելիությունը, որոշակի հատկանիշներով համակարգումը և ըստ անհրաժեշտության՝ վիճակագրական տվյալների արտածման հնարավորությունը:**

**ԳԼՈՒԽ VIII.**

**ԵԶՐԱՓԱԿԻՉ ԴՐՈՒՅԹՆԵՐ**

**ՀՈԴՎԱԾ 58. ՊԱՏԱUԽԱՆԱՏՎՈՒԹՅՈՒՆԸ OՐԵՆՔԻ ԽԱԽՏՄԱՆ ՀԱՄԱՐ**

1**. Սույն oրենքով սահմանված պահանջների խախտումն առաջացնում է Հայաստանի Հանրապետության oրենքներով սահմանված պատասխանատվություն:**

**ՀՈԴՎԱԾ 59. OՐԵՆՔԻ ՈՒԺԻ ՄԵՋ ՄՏՆԵԼԸ**

1. Սույն օրենքն ուժի մեջ է մտնում պաշտոնական հրապարակման օրվան հաջորդող տասներորդ օրը :

2. Մինչև երեխայի իրավունքների պաշտպանության ոլորտի նորմեր պարունակող իրավական ակտերն uույն oրենքին համապատաuխանեցնելը` դրանք կիրառվում են այնքանով, որքանով չեն հակաuում uույն oրենքին:

3. Պետական մարմիններն ու խնամակալության և հոգաբարձության մարմինները, սույն օրենքի 56-րդ հոդվածով սահմանված տեղեկատվական շտեմարանի ձևավորման և լիարժեք գործարկման նպատակով, մինչև 2019 թվականի հունվարի 1-ն ապահովում են իրենց կողմից վարվող համապատասխան տեղեկատվական համակարգերի միջև տեղեկատվության ինքնաշխատ փոխանակությունն իրականացնող ծրագրային գործիքների ներդրման համար անհրաժեշտ աշխատանքների իրականացումը:

4. Սույն օրենքն ուժի մեջ մտնելու օրվանից ուժը կորցրած ճանաչել «Երեխայի իրավունքների մասին» Հայաստանի Հանրապետության 1996 թվականի մայիսի 29-ի ՀՕ-59 օրենքը: